Domaći ili strani turisti, ko ima veću prednost? ~ Blog\nDomaći ili strani turisti, ko ima veću prednost?\nSa određene tačke gledišta, mnogi ugostitelji će na strane goste gledati kao na vrednije u odnosu na domaće. Beograd apartmani na sve svoje goste gledaju podjednako i prema svima se ophode isto bez obzira odakle oni dolaze. Neke druge agencije tvrde da su stranci daleko važniji gosti jer donose veće prihode, ali to ne mora uvek biti tačno. Naravno da će biti veći broj stranih gostiju u turistički popularnom domaćem mestu, ali to ne znači da su oni više vredni. Takođe postoje predrasude da se osoblje hotela, hostela ili privatnih smeštaja prema stranim gostima ophodi sa više uvažavanja, što je u veoma malom procentu istinit prikaz realnog stanja. Svaka firma ili agencija za izdavanje smeštaja ako imalo drži do sebe, prema svakom gostu će se ophoditi na profesionalan način, jer na kraju krajeva, cena usluge je ista bez obzira kome se taj smeštaj izdaje. Ako analiziramo sve karakteristike domaćih i stranih gostiju i u to uključimo faktore turističke potrošnje, troškova promocije i prodaje, kao i odanost gostiju, možemo dobiti uvid u to kojih je više i koji od njih vode u određenim kategorijama. Svakako, na individualnom nivou neki hoteli su više okrenuti strancima i oni su njihova ciljna grupa, drugi su okrenuti samo i isključivo domaćim turistima.\nPrema stečenom iskustvu ponude apartments in Belgrade veoma nam je jasno da strani turisti donose veće prihode i ostvaruju veću turističku potrošnju u odnosu na domaće turiste. Činjenica je da se strani turisti duže zadržavaju i troše više novca na mnoge usluge van samog smeštaja, poput rent-a-car ponuda koje domaćim turistima nisu potrebne. Sve usluge koje se koriste van smeštaja ne mogu direktno uticati na novčanu dobit same agencije za izdavanje pa nema razloga da se zbog toga na bilo koji način stranim turistima poklanja veća pažnja u odnosu na domaće. Zabluda je da strani turisti troše više novca jer su finansijski obezbeđeniji u odnosu na naše turiste. Činjenica je da strani gosti imaju veću platežnu moć u odnosu na domaće, ali oni se zbog toga ne razbacuju parama. Jedan od razloga veće potrošnje stranaca je taj što oni prelaze mnogo veću razdaljinu da bi posetili neku drugu zemlju i njene lepote. Niko od stranih turista neće doći na jednu noć u Srbiju i potom se vratiti u svoju zemlju. Kratkoročno izdavanje stanova nije praksa kada se sarađuje sa stranim turistima.\nDomaći turisti ne koriste duge boravke na destinacijama koje se nalaze u njihovoj zemlji. Najčešće putuju svojim automobilom na par dana ili samo jedan dan, a ukoliko je lepo vreme, određeni turisti se radije odlučuju za kampovanje nego boravak u nekom od apartmana. Naravno kada letuju u stranim zemljama gde se zadržavaju i do deset dana svi turisti žele da imaju obezbeđen i siguran smeštaj. Stranci najčešće svoj boravak rezervišu mnogo ranije od domaćih turista. Ovo može biti odlično za marketing agencija jer ukoliko žele strane turiste u junu ili julu, poželjno je da sa svojim ponudama i reklamama započnu još u decembru. U ovoj kategoriji potrošnje, stranci jesu odneli pobedu, ali kroz navedene razloge je prikazano zbog čega je to tako pa ih ne treba previše veličati u odnosu na domaće turiste.\nPostavlja se pitanje koliko je jeftino ili skupo promovisati smeštaj i oglasiti se na stranom tržištu? Postoji veoma veliki broj troškova promocije na sajmovima u inostranstvu kao i drugim tradicionalnim metodama koje se koriste u marketingu turizma. Doduše, danas je uz internet sve mnogo lakše i dostupnije, ali i u tom slučaju se mora odraditi odličan marketing kako bi strancima privukli pažnju. Ako postavite svoju firmu na neki od sajtova za oglašavanje smeštaja, to možete uraditi i potpuno besplatno, ali ćete za svaku rezervaciju plaćati skupu proviziju. Ovakve usluge najčešće koriste stranci dok domaći turisti uglavnom pozovu i sve obave putem telefonskog razgovora. Facebook marketing je veoma čest kao sredstvo oglašavanja, ali te usluge koštaju. Balkanske zemlje imaju najniže cene plaćenog oglašavanja u Evropi dok to za strane turiste košta mnogo više. Ako su domaći turisti Vaša ciljna grupa, sa budžetom od 50 evra možete osetiti neke efekte, ali ako želite da privučete turiete iz Angleske ili Amerike sa tim novcem uloženim u marketing, ne očekujte previše. Domaći gosti su dostupniji za online marketing ili neka druga sredstva promocije i prodaje. Sa ove tačke gledišta, cena koštanja promocije i prodaje pokazuje da su domaći turisti isplativiji.\nKada Vam se gosti vraćaju iz sezone u sezonu, njihova odanost se smatra najvećim uspehom. Samo apartmani u Beogradu beleže veliki broj stalnih gostiju što je dovoljan pokazatelj koliko su naši klijenti zadovoljni uslugom koju im pružamo. Odani gosti dolaze i kada ne vide reklamu Vašeg smeštaja i često Vas preporučuju drugima što je ujedno i besplatan marketing. Domaći gosti su mnogo odaniji i ukoliko su bili zadovoljni Vašom uslugom i prvog puta, nemaju razloga da promene agenciju za izdavanje smeštaja. Domaći gosti su često emotivno vezani i stvore naviku da odsedaju na istom mestu a kod nekih je to i u porodičnoj tradiciji. Prema tome, ovom kategorijom smo pokazali da ipak domaći turisti preuzimaju vođstvo.\nNaravno, uvek postoji dosta razloga kome su ugostitelji privrženiji, ali je veoma bitno da sami gosti ne osete manjak poštovanja i pažnje, bez obzira na to kojoj ste strani Vi lično više naklonjeni. Treba uvek gledati širu sliku posla i težiti tome da svaki Vaš gost zadovoljno napusti smeštaj. Ukoliko dobro poslujete, nećete imati problem s tim da privlačite pažnju određene ciljne grupe, uvek ćete imati pune kapacitete i to je jedino što je važno.\nViše na ovu temu možete pročitati u našem novom vodiču za vlasnike. Kako biti dobar domaćin je uvek aktuelna tema!


Zbog dobre cene sve više pčelara predaje med pogonu u Rači - AgroSmart\nPčelarima koji su predali med pogonu „Naš med“ u Rači Kragujevačkoj isplaćeno je ukupno 58.041 evro za šumski med koji će biti preuzet do kraja ove nedelje, saopšteno je iz SPOS.\nNarednih dana se nastavlja isplata šumskog meda za pčelare kojima će med biti preuzet naredne nedelje i kasnije.\nPčelari su dakle dobili svoj novac pre nego je ekipa Pogona „Naš med“ došla da ga preuzme, odnosno pre nego je med napustio njihove magacine.\nNajmanja količina koju je jedan pčelar predao je 90 kg, a najveća 2.700 kg.\nSPOS navodi da je polovina isplaćene sume praktično čista zarada pčelara kao i da se konačno vidi uloga pogona „Naš med“ koji kupuje med po realnim tržišnim cenama. Zahvaljujući Pogonu onemogućeno je da se bilo ko bogati na račun truda pčelara što je do sada bio čest slučaj.\nIz SPOS-a najavljuju i da će se očekuje dalji rast cene bagremovog meda, ako se tržišni trendovi budu kretali onako kako se očekuje.


Razvoj sistema za generisanje konfigurabilnih\nsimulatora digitalnih uredjaja\nProcedure verifikovanja rezultata\nSimulatori digitalnih sistema treba da omoguće praćenje rada određenog sistema koji izvršava unapred ili korisnički definisan skup primera, da imaju interakciju sa korisnicima, ali i mogućnost vršenja određenih modifikacija. Na ovaj način simulatori pružaju mogućnost testiranja i proučavanja sistema koji treba da se realizuju, pa bi prilikom projektovanja novih komponenti simulatori trebali da imaju ulogu pronalaženja i otkrivanja grešaka pre nego što se pređe na proizvodnju tih komponenata. Oni pružaju mogućnost da se već gotove komponente uključe u nove projekte na efikasan i fleksibilan način, ali i da pomognu korisnicima u razumevanju načina funkcionisanja pojedinih komponenta i uređaja. Faktori koji utiču na razvoj simulatora su ekonomska isplativost, jednostavnost upotrebe, mogućnost paralelnog izvršavanja, edukativni razlozi. Komercijalni simulatori koji se mogu pronaći u otvorenoj literaturi pokrivaju sve oblasti istraživanja, ali postoji problem nekompatibilnosti, jer komponente razvijene u jednom okruženju se retko kada mogu koristiti u nekom drugom okruženju. Mali je broj simulatora koji pružaju mogućnosti distribuirane obrade sa ciljem povećanja performansi simulacije, a njihova cena često prevazilazi dobit koja se postupkom simulacije može ostvariti. Gotove komponente koje ovi simulatori pružaju zahtevaju poznavanje implementacionog jezika i ne mogu se na jednostavan način prebaciti iz jednog okruženja u drugo. Bitna osobina ovih simulatora je što su razvijeni sa tačno definisanom svrhom, i samo mali broj usko specijalizovanih institucija ih može primenjivati u svojim istraživanjima. Takođe, autori se uglavnom usredsređuju na razvoj simulatora koji se koriste u edukativne svrhe, dok se mali broj razvijenih simulatora koristi u industriji. Značajna karakteristika ovih simulatora je da predstavljaju zatvorenu celinu i da se ne mogu proširivati, ni integrisati sa drugim sistemima, niti koristiti kao simulaciono okruženje u razvoju drugih sistema. Iz navedenih razloga može se zaključiti da postoje brojni razlozi za razvojem posebnog sistema koji će omogućiti generisanje konfigurabilnih simulatora digitalnih sistema. Korisnik bi imao mogućnost da definiše digitalni sistem, željene parametre simulacije, kao i vrstu simulacije, a sistem bi automatski generisao simulator sa definisanim parametrima. Izvršavanjem same simulacije korisnik mogao da na osnovu performansi sistema uoči sve nedostatke svog projekta. Jednostavnim postupcima promene mogao bi da primeni različite metode i koncepte i da proceni koja daje najbolje rezultate. Upotrebom savremenih tehnologija dobiće se efikasan sistem, koji će omogućiti zajednički rad više korisnika u isto vreme, sa mogućnošću rada na različitim platformama i sa različitim softverskim komponentama. Jedna od prednosti predloženog projekta je što se realizovani sistem može koristiti i u edukacione svrhe. Treba napomenuti da će se realizovani sistem moći koristiti i u slučajevima projektovanja simulatora koji se zasnivaju na konceptima pristupnih tačaka i razmene poruka. Predloženi sistem se takođe, bez modifikacije, može koristiti za simuliranje, ne samo digitalnih sistema već bilo kog događajima vođenog sistema. U tom slučaju potrebno je samo definisati novi skup osnovnih gradivnih blokova koji će se u opštem slučaju razlikovati od gradivnih blokova kod digitalnih komponenti. povratak na vrh\nDanašnji digitalni sistemi po svojoj prirodi imaju određene stepene promenljivosti, na primer prema Murovom zakonu računarski sistemi svakih 18-24 meseca napreduju duplo. U razvoju takve vrste sistema veoma bitnu ulogu mogu da odigraju njihovi funkcionalni simulatori. Simulator predstavlja zamišljenu predstavu, imitaciju, neke stvarne komponente, interakcije ili stanja. Takva programska celina ima za cilj da predstavi izvesne glavne karakteristike ponašanja fizičkog ili apstraktnog sistema pomoću ponašanja neko drugog sistema. Takođe, simulatori treba da omoguće praćenje rada određenog sistema koji izvršava unapred ili korisnički definisan skup primera, imaju interakciju sa korisnicima, ali i mogućnost vršenja određenih modifikacija. Na ovaj način simulatori pružaju mogućnost testiranja i proučavanja sistema koji treba da se realizuju, pa bi prilikom projektovanja novih komponenti simulatori trebali da imaju ulogu pronalaženja i otkrivanja grešaka pre nego što se pređe na proizvodnju tih komponenata. Moguća uloga simulatora tu ne prestaje. Oni pružaju mogućnost da se već gotove komponente uključe u nove projekte na efikasan i fleksibilan način, ali i da pomognu korisnicima u razumevanju načina funkcionisanja pojedinih komponenta i uređaja.\nS druge strane razvoj digitalnih računarskih tehnologija i sistema zahteva neprestane promene i napredovanje mogućnosti koje pružaju simulatori. Osobine većine postojećih simulatora su unapred definisane, čime je njihova funkcionalnost ograničena a primena istih je moguća samo u specifičnim situacijama. Promena (rekonfiguracija) modela koji se simulira, a koji je jednom formiran koristeći određeni simulator, najčešće zahteva krupne izmene samog simulatora, ali i postupaka simulacije. Ovakva operacija izvedena na opisani način dovodi do značajnog povećanja troškova projekta. Pored angažovanja dodatnog vremena za implementaciju novog modela, potrebno je obezbediti i dodatne resurse za obuku korisnika sa novim postupcima same simulacije.\nTekuće stanje istraživanja\nSimulatori digitalnih sistema se mogu grubo podeliti u dve grupe: prvu koja služi za projektovanje (razvoj) digitalnih sistema, i drugu koja vrši simulaciju nad računarskim sistemima (testiranje). U prvu grupu spadaju simulatori koji poseduju određen skup metoda i alata koji omogućavaju korisniku da realizuje željenu konfiguraciju računarskog sistema a zatim izvrši njegovu simulaciju. Ispunjenje korisničkih zahteva u velikom meri zavisi od dostupnosti predefinisanih komponenata. S obzirom na konstantan tempo tehnološkog razvoja postojeće komponente brzo zastarevaju, pa je neophodno dopunjavanje trenutno dostupnih biblioteka. Nivo apstrakcije i broj detalja sa kojima je moguće raditi takođe predstavlja kriterijum upotrebljivosti simulatora iz ove grupe. Karakteristični predstavnici ove grupe simulatora su VHDL, SPICE simulator, MATLAB – Simulink, Altera Max+Plus II, JHDL, M5, HASE, Java Digital Breadboard simulator, Simulator Virtual Vulcan, Logicsim i SMOK.\nDrugoj grupi pripadaju simulatori sastavljeni kao gotova rešenja koja pomažu korisniku da obavi simulaciju. U postupku simulacije je potrebno samo postaviti određene parametre za koje se simulacije želi izvršiti i pustiti je da se izvršava. Osnovni kriterijum upotrebljivosti simulatora iz ove grupe jeste broj parametara koje je moguće varirati tokom simulacije. Pored toga mogućnost postepenog izvršavanja uz vizuelizaciju implementacionih detalja predstavlja važan faktor pri izboru. Karakteristični predstavnici ove grupe simulatora su ANT, Cachesim, CASLE, CPU Sim, DigLC2, Dinero-Hase, DLXview, Easy CPU, EDCOMP, ESCAPE, Fast-Cache, JASPer, Jcachesim, LDA, Newsport, RM, RSIM, SIMCA, SimFlex, Simics, SimOS, SimpleCPU i SimpleScalar.\nRazvoj simulatora digitalnih sistema uslovljen je različitim faktorima. Faktori koji utiču na razvoj simulatora su ekonomska isplativost, jednostavnost upotrebe, mogućnost paralelnog izvršavanja, edukativni razlozi. Postojeći skup simulatora pokriva sve oblasti istraživanja, ali postoji problem nekompatibilnosti, komponente razvijene u jednom okruženju se retko kada mogu koristiti u nekom drugom okruženju. Mali je broj simulatora koji pružaju mogućnosti distribuirane obrade sa ciljem povećanja performansi simulacije, a njihova cena često prevazilazi dobit koja se postupkom simulacije može ostvariti. Gotove komponente koje ovi simulatori pružaju zahtevaju poznavanje odgovarajućeg jezika i ne mogu se na jednostavan način prebaciti iz jednog okruženja u drugo.\nNavedeni simulatori se mogu koristiti kako u zemlji tako i u inostranstvu, sa tom razlikom što većina korisnika kod nas nije u stanju da plati potpune verzije simulatora, tako da nemaju potpun skup biblioteka, kao ni svu funkcionalnost. Druga bitna mana ovih sistema je u tome što su neki od simulatora razvijeni sa tačno definisanom svrhom i samo mali broj usko specijalizovanih institucija ih može primenjivati u svojim istraživanjima. Sledeća bitna mana je u tome što se ustanove uglavnom usredsređuju na razvoj simulatora koji se koriste u edukativne svrhe, dok se mali broj razvijenih simulatora koristi u industriji. Značajna karakteristika ovih simulatora je da predstavljaju zatvorenu celinu i da se ne mogu proširivati, ni integrisati sa drugim sistemima, niti koristiti kao simulaciono okruženje u razvoju drugih sistema.\nNeki od postojećih simulatora omogućavaju izvođenja simulacije na više računara u paraleli, ali svaki od njih ima drugačiji način pristupa tako da je ograničeno povezivanje više takvih simulatora i njihova integracija u jednu celinu. Jednom formiran simulator, samim tim i određenu komponentu koja se simulira, veoma je teško prebaciti iz jednog okruženja u drugo, jer ova promena može zahtevati ponovni razvoj svih delova komponente. Važna osobina je i rekonfigurabilnost. Rekonfigurabilni sistem bi predstavljao sistem koji bi mogao da izvrši promene u skladu sa trenutnim potrebama da bi se obavio specifični zadatak. Kada se završi zahtevana radnja sistem se može prilagoditi da obavlja neki drugi zadatak.\nIz navedene analize može se zaključiti da simulatori digitalnih sistema imaju bitnu ulogu u razvoju takvih sistema. Takođe, može se primetiti da još uvek postoji veliki broj faktora koji utiču na samu efikasnost i primenljivost razvijenih simulatora. Predmet projekta je realizacija jednog pristupa rešenju problema projektovanja rekonfigurabilnih simulatora digitalnih sistema. Poseban aspekt projekta bi predstavljala mogućnost da se realizovani sistem izvršava distribuirano i u isto vreme paralelno na više računara povezanih određenom infrastrukturom. Takođe, sistem bi predstavljao Internet aplikaciju, i na taj način omogućio rad razvojnom timu, čiji članovi ne moraju da budu i fizički zajedno.\nCilj projekta je da se realizuje funkcionalni softverski sistem za projektovanje rekonfigurabilnih simulatora digitalnih sistema na osnovu detaljno razvijene metodologije postupaka i operacija. Pod digitalnim sistemom se smatra reprezentacija električnih kola zasnovanih na konačnom broju diskretnih naponskih nivoa koji se mogu posmatrati kao konačan skup vrednosti. Digitalna kola su najčešća materijalna reprezentacija Bulove algebre i predstavljaju osnovu za formiranje digitalnih sistema. Realizovani sistem bi se mogao koristiti za detaljno i efikasno projektovanje, testiranje i simuliranje definisanih digitalnih sistema.\nRealizovani simulator bi se sastojao iz sedam odvojenih celina i to: dela za logičko projektovanje grafičkim putem, deo za projektovanje interfejsa komponenti, deo za projektovanje komponenata koristeći tekstualni editor, deo za izvršavanje simulacije, deo za povezivanje simulacije sa fizičkim karakteristikama komponenata, deo za distribuiranje komponenata po udaljenim računarima, i deo za optimizaciju izvršavanja algoritma simulacije.\nOsnovne osobine razvijenog sistema bi bile nezavisnost izvršavanja, paralelno i distribuirano izvršavanje, mogućnost uključivanja spoljašnjih komponenti, rekonfigurabilnost, internacionalizacija sistema, kao i efikasan pregled rezultata tokom i na kraju simulacije.\nRazvijeni sistem treba da formira simulatore na platformski nezavisnom nivou i sa što manje zavisnosti od arhitekture i organizacije sistema koji se projektuje. Delovi simulatora treba da budu tako napravljeni da je njihovo ponovno korišćenje prilikom projektovanja sličnih simulatora moguće. Ovo se sve može postići ukoliko se informacije o celokupnoj arhitekturi i organizaciji čitavog simuliranog sistema čuvaju koristeći meta podatke koji opisuju njihove osobine. Za čuvanje metapodataka koristiće se standardizovane tehnologije, kao što je XML. Takođe, pri čuvanju informacija o simulatoru mora se voditi računa o svim nivoima projektovanja simulatora: o logičkom, fizičkom, simulacionom, izvršnom i prezentacionom nivou simulatora, ali i o njihovoj povezanosti, kao i postupcima rekonfiguracije.\nSistem treba da obezbedi i mogućnost korišćenja više simulatora u isto vreme i to tako što će omogućiti paralelno izvršavanje. Kod postupka paralelnog izvršavanja u svakom trenutku se koristi više simulatora koji se izvršavaju u paraleli. Razlika je u tome što svi ti simulatori ne moraju da budu vremenski nezavisni. Kako svi izvršavaju delove iste simulacije, bili bi povezani podacima koji se razmenjuju i vremenom koje je predviđeno za paralelno izvršavanje, pre sinhronizacije na barijeri. Takođe, svaki od tih paralelnih podsistema može preko odgovarajućeg adaptera da bude vezan na neki spoljašnji simulator. Na taj način se postiže veća brzina izvršavanja, ali i mogućnost korišćenja komponenti za koje se ne poseduje opis, već samo simulator koji može da simulira pojedine komponente.\nPovećanje složenosti digitalnih sistema povećava i vreme koje je potrebno da se izvrši postupak simulacije. Direktna posledica je povećanje računarskog vremena potrebnog za pojedinačnu simulaciju. Jedan od načina da se ovo vreme smanji je i taj da se obrada pojedinih komponenata distribuira na više računara i na taj način poveća ukupna moć sistema na kome se vrši simuliranje. Distributivna obrada bi se primenila distribucijom na više procesora opšte namene. Simulatori se bave modelima koji su projektovani tako da sadrže veći broj komponenti koje su međusobno povezane i koje čine izvesnu celinu. Postojanje ovih komponenti je od velikog značaja za projektovanje simulatora sa distribuiranom obradom jer omogućavaju logičku podelu modela na veći broj podmodela. Takođe, prilikom projektovanja simulatora simulirane komponente su prezentovane na više različitih nivoa apstrakcije sa različitim nivoom detalja i različitim predstavama kašnjenja kroz komponentu, ali sa zajedničkim principom izvršavanja. Ukoliko su simulatori projektovani na višem nivou apstrakcije broj poruka koje se razmenjuju i broj događaja koji se obrađuju se smanjuje. Ukupno vreme potrebno da se simulacija obavi sada značajno raste jer je pored regularne obrade unutar simulatora potrebno raditi i komunikaciju između procesa koji se izvršavaju na različitim mašinama, s tim da treba voditi računa i o njihovoj sinhronizaciji i konzistentnosti.\nPojedini delovi digitalnih sistema mogu imati već razvijene odgovarajuće sopstvene simulatore. Potreba za korišćenjem spoljašnjih simulatora leži u tome što pojedine komponente nisu dostupne u obliku koji je pogodan za simulaciju pomoću projektovanog simulatora već su date u nekom specifičnom obliku za koji postoji namenski simulator. Kako su ovi simulatori realizovani koristeći razne tehnologije jedini način da se oni uklope za rad sa simulatorom koji se projektuje je da se projektuje posebni omotač koji će sve pozive komponenti koja se simulira prosleđivati spoljašnjem simulatoru. Zato bi dodatni cilj projekta bio da se omogući povezivanje u novi sistem i takvih, već razvijenih postojećih softverskih komponenti, obezbeđujući na taj način iskorišćenje resursa.\nVeć u samom naslovu projekta je naglašeno da je jedna od najvažnijih osobina projekta rekonfigurabilnost. Postupak dinamičke rekonfiguracije simulacionog dela simulatora može da se primeni iz dva razloga. Prvi razlog je rekonfiguracija polaznog modela koji se testira, a drugi je rekonfiguracija raspodela komponenta da bi se postupak simulacije ubrzao. Prvi razlog može direktno da utiče na čitav rad simulatora, rezultate, vreme izvršavanja, raspored komponenta..., dok drugi utiče samo na dobijene performanse. U svakom slučaju postupak rekonfiguracije izaziva promene unutar samog logičkog grafa tako da je u svakom koraku simulacije potrebno izvršiti provere da li je moguće nastaviti simulaciju sa započetim parametrima ili ih je potrebno modifikovati.\nJedan od postavljenih ciljeva je i internacionalizacija realizovanih simulatora. Simulator koji se projektuje treba da ima osobinu promene jezika na kome se ispisuje njegov sadržaj. Ova osobina nije zabeležena ni kod jednog simulatora iz grupe najčešće korišćenih simulatora, ali se može pokazati veoma poželjnom. Višejezičnost se može postići tako što će se traženi sadržaj čuvati odvojeno od atributa koji se posmatraju. Svi atributi imaju izvesne osobine i vrednosti, ali se sa njima ne čuva i način na koji će te poruke biti interpretirane. Prelazak na novi jezik će se postići tako što se tabela na kojoj ukazuje referenca zameni tablom za željeni jezik. Ukoliko se koristi paradigma objektno orijentisanog programiranja onda se umesto interpretera za polazni jezik prosledi interpreter za željeni jezik.\nPotrebno je omogućiti korisniku sistema i da u toku rada posmatra odgovarajuće atribute koji se nalaze unutar pojedinih komponenata koje se simuliraju u okviru simulatora. Kako se nikada ne posmatra komponenta već atribut komponente potrebno je realizovati više načina za praćenje rada delova sistema. Potrebno je svaki atribut realizovati da pamti kompletnu istoriju svojih promena, tj potrebno je pratiti vremenske trenutke promene atributa. Za praćenje rada potrebno je izabrati pogodan šablon za praćenje vrednosti atributa. Primeniće se praćenje vremenskih oblika signala i praćenje promene direktno na prezentacionom modelu komponenata.\nDa bi se ostvarili prethodno postavljeni ciljevi potrebno je koristiti metodičan pristup rešavanju problema projektovanja rekonfigurabilnih simulatora digitalnih sistema:\nNajpre bi trebalo uraditi analizu postojećih rešenja, izvršiti apstrakciju potrebnih detalja i na kraju izvršiti generalizaciju otkrivenih funkcionalnosti. Analiza bi trebala da obuhvati najčešće korišćene alate i postupke prilikom projektovanja simulatora, ali i iskustva nekih autora prilikom projektovanja simulatora.\nNakon pribavljanja dovoljnog broja podataka bi trebalo izvršiti apstrakcije korisnih informacija za postupak projektovanja simulatora da bi se kasnije mogla izvršiti generalizacija. Ovde bi trebalo voditi računa i o namerama sa kojima se vršilo projektovanje određenih simulatora, ne samo o njihovoj funkcionalnosti.\nNakon izvršene generalizacije prikupljenih i klasifikovanih podataka bi trebalo pristupiti ograničenju oblasti problema i njegovog sužavanja na konačan skup delova, gradivnih komponenata. Svaki od ovih gradivnih komponenata će zahtevati specifikaciju postupaka na koje treba obratiti pažnju prilikom njenog projektovanja.\nSpecifikacija postupaka i radnji koje je potrebno izvršiti i o kojima je potrebno voditi računa je sledeća faza koju treba realizovati. Na osnovu postupka specifikacije će se formirati jedinstven postupak, metodologija, projektovanja simulatora, ali i prateću dokumentaciju i alate koji bi je podržavali. Specifikacija bi trebala da sadrži definicije svih karakterističnih postupaka i radnji neophodnih prilikom projektovanja simulatora. Do definicija i osobina svih delova bi se dolazilo induktivnim putem na skupu primera koji bi trebalo prikupiti uz korišćenje analogije sa drugim oblastima projektovanja. Na osnovu prikupljenih informacija izvršiće sinteza alata koji bi podržavao određeni podskup predstavljenih metoda.\nNa osnovu predložene specifikacije razvio bi se softverski sistem koji bi omogućio generisanje simulatora digitalnih uređaja koristeći postupke definisane u specifikaciji. Realizovani simulatori bi sadržali deo za logičko projektovanje grafičkim putem, deo za projektovanje interfejsa komponenti, deo za projektovanje komponenata koristeći tekstualni editor, deo za izvršavanje simulacije, deo za povezivanje simulacije sa fizičkim karakteristikama komponenata, deo za distribuiranje komponenata po udaljenim računarima, i deo za optimizaciju izvršavanja algoritma simulacije.\nNa kraju bi se izvršilo testiranje sistema i verifikacija dobijenih simulatora određenih digitalnih sistema\nTreba naglasiti da će se realizovani sistem moći koristiti i u slučajevima projektovanja simulatora koji se zasnivaju na konceptima pristupnih tačaka i razmene poruka. Predloženi sistem se takođe, bez modifikacije, može koristiti za simuliranje, ne samo digitalnih sistema već bilo kog događajima vođenog sistema. U tom slučaju potrebno je samo definisati novi skup osnovnih gradivnih blokova koji će se u opštem slučaju razlikovati od gradivnih blokova kod digitalnih komponenti.\nOsnovni rezultat predloženog projekta je softverski sistem koji će omogućiti razvoj simulatora proizvoljnih digitalnih sistema. Korisnik će imati mogućnost da definiše digitalni sistem, željene parametre simulacije, kao i vrstu simulacije, a sistem bi automatski generisao simulator sa definisanim parametrima. Izvršavanjem same simulacije korisnik bi imao mogućnost da na osnovu perfomansi sistema uoči sve nedostatke svog projekta. Jednostavnim postupcima promene mogao bi da primeni različite metode i koncepte i da proceni koja daje najbolje rezultate. Upotrebom savremenih tehnologija dobiće se efikasan sistem, koji će omogućiti zajednički rad više korisnika u isto vreme, sa mogućnošću rada na različitim platformama i sa različitim softverskim komponentama. Jedna od prednosti predloženog projekta je što se realizovani sistem može koristiti i u edukacione svrhe, i to sa polaznicima različitog predznanja i interesovanja, jer omogućava različite nivoe apstrakcije i pogleda na jedan isti digitalni sistem. Posebno je koristan za one koji proučavaju predmete u kojima se razmatra struktura, sinteza i performanse digitalnih sistema. Pored primenjenih rezultata, autori očekuju i određeni naučni doprinos. Autori smatraju da detaljna analiza, razvijena metodologija, kao i implementacija samog sistema treba da rezultuju u najmanje 2 doktorska rada, 2 magistarske teze, nekoliko master radova i u većem broju diplomskih radova. povratak na vrh\nRazvijeni sistem bi imao značaja i uticaja u više oblasti. Primarni rezultat realizacije sistema je mogućnost da projektanti digitalnih sistema dobiju alat koji bi u potpunosti mogli da iskoriste u fazi realizacije prototipa svog proizvoda. Od posebne važnosti je mogućnost da u svakom trenutku mogu da promene kako strukturu digitalnog sistema, tako i sam način njegove simulacije. Ovakvom primenom projektanti pri različitim simulacijama, mogu da obrate pažnju na različite principe i delove svog sistema. Projekat ima i naučnu dimenziju, jer se planira detaljna realizacija metodologije razvoja sistema za projektovanje konfigurabilnih simulatora. U svetskoj otvorenoj literaturi nema još uvek opšte prihvaćenog rešenja, tako da autori smatraju da mogu da realizuje cenjeni naučni doprinos. Još jedan značaj istraživanja je edukacioni iz više razloga. Pored korišćenja dobijenih simulatora i na taj način upoznavanja sa analizom i sintezom digitalnih sistema, studenti diplomskih, postdiplomskih i doktorskih studija bi učestvovali u samim istraživanjima i na taj način se upoznali sa većim brojem popularnih oblasti računarske nauke i tehnike. povratak na vrh\nJedan od osnovnih zahteva za realizaciju ovakvog sistema je formiranje simulatora na platformski nezavisnom nivou i sa što manje zavisnosti od arhitekture i organizacije sistema koji se projektuje. Takođe navedeno je da delovi simulatora treba da budu tako napravljeni da je njihovo ponovno korišćenje prilikom projektovanja sličnih simulatora moguća. Radi dobijanja boljih performansi naglašene su osobine distribuiranosti i paralelnog izvršavanja. Iz navedenih zahteva kao prirodno rešenje se nameće programski jezik Java i njene tehnologije, jer ovaj jezik, takođe, poseduje odličan interfejs ka standardnim tehnologijama prenosa i čuvanja podataka kao što je XML ili baze podataka. Poseban aspekt realizacije simulatora je čuvanje informacija o simulatoru, kada se mora voditi računa o svim nivoima projektovanja simulatora: o logičkom, fizičkom, simulacionom, izvršnom i prezentacionom nivou simulatora, ali i o njihovoj povezanosti, kao i postupcima rekonfiguracije. Sistem bi se realizovao kao Internet aplikacija i na taj način bi se omogućilo korišćenje spoljašnjih softverskih komponenti. Ove komponente bi imale određeni interfejs i definisani potpis i na taj način mogućnost upotrebe u okviru realizovanih simulatora. Rezultat rada simulatora bi bile Javine klase, dobijene na osnovu razvijene metodologije. Poznavajući osobine ovog jezika, navedeno rešenje je veoma opravdano. Konačni rezultat rada sistema je simulator određenog digitalnog sistema. Za njegovog projektanta u mnogim slučajevima bitan je i vizuelni pregled, da bi dokazao ili opovrgao sopstvene projektantske odluke. Pored mogućnosti Java tehnologije projektantu bi se omogućila i upotreba konvertera koji bi u simulator uključili vizuelne slike popularnih alata, kao što je na primer MS VISIO. Sam sistem bi posedovao deo koji bi obavljao dvosmernu konverziju između navedenih alata, XML opisa i Javinih klasa. povratak na vrh\nSvaka industrijska kompanija, u cilju zadovoljenja tržišta, teži da napravi digitalni uređaj u što kraćem vremenskom intervalu i da ga plasira na tržište. Za svaki proizvod bitno je da ima što je moguće manje grešaka i da izrada samog uređaja, tj. kompletan proizvodni ciklus, ima minimalnu cenu izrade. Dinamika zahteva tržišta, navodi kompanije da proizvode nedovoljno testirane ili nedovoljno optimizovane uređaje, što prouzrokuje nastajanje sistema koji nisu usaglašeni sa potrebama tržišta. Sprovođenje simulacija u ranim fazama razvojnog ciklusa proizvoda umnogome može olakšati otkrivanje i pronalaženje grešaka, što dovodi do smanjenja cene proizvodnog ciklusa. Takođe, upotreba simulacije dovodi do ubrzanja projektovanja uređaja što direktno ima pozitivan uticaj na cenu gotovog proizvoda i trenutak njegovog plasiranja na tržište. Na žalost, postojeći simulatori imaju i svoju negativnu stranu. Naime, osobine postojećih simulatora su unapred definisane, te stoga imaju ograničenu funkcionalnost, što njihovu upotrebu čini moguću samo u specifičnim situacijama. Ovakav koncept ne zadovoljava potrebe većine kompanija koje se bave proizvodnjom digitalnih sistema. Ovaj projekat predlaže koncept koji je u stanju da potkrepi potrebe svake ozbiljne kompanije koja u okviru svojih proizvoda koristi digitalne sisteme. Predmet projekta je realizacija jednog pristupa rešenju rekofigurabilnih simulatora digitalnih sistema. Koncept opisuje sistem koji bi mogao da izvrši promene u skladu sa trenutnim potrebama da bi se obavio specifičan zadatak. Prethodno bi, smanjenjem vremena potrebnog za razvoj digitalnih sistema kao i cene razvojnog ciklusa, dovelo do znatno kvalitetnijeg i jeftinijeg krajnjeg proizvoda uz značajne uštede troškova kompanija. povratak na vrh\nVerifikacija modela sistema će se obaviti kroz skup diplomskih radova studenata osnovnih studija Elektrotehničkog fakulteta. U svojim radovima studenti će polazeći od opisanog modela pokušati da naprave jednostavniju verziju kompletnog okruženja. Iterativnim postupkom predloženi model će evoluirati shodno dobijenim povratnim informacijama.\nVerifikacija komponenata sistema će se obaviti kroz skup projekata studenata osnovnih studija Elektrotehničkog fakulteta u okviru predmeta „Arhitektura i organizacija računara 2“.\nVerifikacija dobijenih simulatora bi se izvršavala koristeći kombinaciju delimičnog i potpunog testiranja komponenti. U ovakvom pristupu, za komponente koje se često koriste ili čiji je rad od izrazite važnosti za sistem primenjuje se potpuno pokrivanje ulaznog skupa vektora, dok se za ostale komponente radi delimično pokrivanje.\nVerifikacija konkurentnog i distribuiranog dela sistema će se će se obaviti kroz skup projekata studenata osnovnih studija Elektrotehničkog fakulteta u okviru predmeta „Konkurentno i distribuirano programiranje“.\nVerifikacija bi se izvršavala koristeći postojeću mrežnu i grid infrastrukturu. Verifikacija kompletnog sistema će se obaviti prezentacijom i diskusijom kako modela tako i pojedinih komponenata na istaknutim domaćim i međunarodnim konferencijama. povratak na vrh\nCopyright 2009 (c) D&N


Pantelić: Neću dati srpski fudbal mafijaškoj hobotnici\nBeta 25. maja 2021. 14:40\nDosadašnji vršilac dužnosti predsednika Fudbalskog saveza Srbije (FSS) Marko Pantelić rekao je danas da će borbu za spas srpskog fudbala voditi do kraja i da neće dozvoliti mafijašima da ga preuzmu, nakon što je, kako je naveo, nelegitimno smenjen.\nIzvršini odbor Fudbalskog saveza Srbije (IO FSS) smenio je u ponedeljak Pantelića i na njegovo mesto postavio Nenada Bjekovića.\n„Pokušaj bivšeg potpredsednika Saveza Nenada Bjekovića i nekoliko smenjenih članova IO da na nelegitiman način preuzmu srpsku fudbalsku organizaciju primorale su me na žestoku borbu protiv ljudi kojima su fotelje i lični interesi ispred dobrobiti srpskog fudbala“, naveo je Pantelić u saopštenju.\nOn je naveo da „pučistima predvodjeni Novicom Tončevim, generalnim sekretarom Saveza Jovanom Šurbatovićem i Nenadom Bjekovićem ništa nije sveto, od statuta FSS do interesa fudbala“.\n„Svoju bahatost pokušali su da demonstriraju juče kada su u SC FSS u Staroj Pazovi održali samoinicijativnu sednicu Izvršnog odbora, na kojoj su donete ništavne odluke“, ocenio je Pantelić.\nOn je rekao da sednicu IO FSS može da zakaže samo predsednik Saveza, zamenik predsednika, odnosno počasni predsednik ukoliko zamenik predsednika nije izabran.\nPantelić je istakao da je sednica IO bila zakazana za ponedeljak, da su tokom vikenda svi članovi blagovremeno bili obavešteni da bi nova sednica trebalo da se održi u četvrtak, 27. maja, ali da se odredjeni broj članova suprotno tome okupio u Staroj Pazovi kako bi samoinicijativno održao sednicu.\nPantelić je pre svega toga u ponedeljak razrešio dužnosti članove IO Branka Stojakovića, Nenada Bjekovića, Marjana Rniać, Dušana Mrakića i Dragana Ilića i na njihovo mesto postavio nove.\n„Ovo je nelegitiman akt svih bivših članova IO. Oni će biti krivično gonjeni zbog ovog kriminalnog čina i nepoštovanja statuta FSS. Pod lupom pravde posebno će se naći osoba koja je otudjila i zloupotrebila pečat Saveza. Javnost u Srbiji mora da bude upoznata sa planom besprizornih karijerista da se spreči ostvarenje ideje za ozdravljenje srpskog fudbala, kao i da se zaustavi njegovo dalje blamiranje u evropskim i svetskim okvirima“, dodao je Pantelić.\nOn je rekao da su Bjeković i njegovi saradnici godinama na odgovornim funkcijama u Savezu, a da „nisu mrdnuli kako bi se sprečile nečasne radnje u domaćem fudbalu“.\n„Zna se koga su navijači svojevremeno terali iz kluba zbog ‘odgovornog rada’. Takodje se zna ko je i koliko dao srpskom fudbalu. Vreme je da se uz pomoć državnih organa jednom zauvek stane na put kriminogenim strukturama u srpskom fudbalu“, rekao je on.\nPantelić je rekao i da je „dosta mulja u srpskom fudbalu“ i upozorenja Uefa o nečasnim radnjama i da mu je mučno da sluša priče o lošem kvalitetu Super lige i dodao da neće sedeti po strani i gledati kako se pojedinci bahate.\n„Ne, ja nisam od tih i svi koji me poznaju svesni su da sam spreman na žestoku borbu. Neću da dozvolim mafijaškoj hobotnici da preuzme srpski fudbal i sa njim radi šta joj se prohte. Za svoju zemlju i fudbal u našoj Srbiji spreman sam i život da dam“, naveo je.\n„O nečasnim radnjama ove ‘stručne gospode’, kao i o svakodnevnim pritiscima koje sam trpeo i za šta postoje dokazi tek ćemo govoriti“, dodao je nekadašnji reprezentativac.\nMilvoki slavio u majstorici protiv Bruklina za finale Istoka\nTokio: Do 20.000 gledalaca na otvaranju 32. Olimpijade


Dobar odziv srednjoškolaca na Akciji dobrovoljnog davanja krvi – GM Press\nRedakcija 18 oktobra, 2021\t0 Komentara\nCrveni krst Gornji Milanovac i Zavod za transfuziju krvi Kragujevac-u osnivanju organizovali su danas Akciju dovrovoljnog davanja krvi u Tehničkoj školi “Jovan Žujović”.\nSvi punoletni ućenici koji ne primaju nikakvu terapiju,čija telesna težina prelazi 50 kg i nemaju zdravstvenih problema, imali su priliku da pokažu humanost i daruju dragocenu tečnost koja “život znači”. Đaci koji su dali krv, dva dana su oslobođeni školskih obaveza.\n-Učenici koji daju krv dobijaju dva slobodna dana, što je verovatno podsticajno, ali mislim da je kod većine dece prevladala humana strana. Veoma smo zadovoljni odzivom. Pozvao bih sve davaoce sa negativnim krvnim grupama,koje su u konstantnom deficitu, da se odazovu redovnim akcijama i pomognu da obezbedimo neophodne količine krvi za naše sugrađane kojima su zakazane operacije-rekao je Aleksandar Simović, koordinator Crvenog krsta Gornji Milanovac.\nAleksandar Simović, koordinator Crvenog krsta Gornji Milanovac\nTridesetoro učenika je danas dalo krv, od kojih dvadeset dvoje prvi put. Kako su mladi pokazali interesovanje da humanim činom davanja krvi pruže pomoć onima kojima je to najpotrebnije, iz Crvenog krsta poručuju da će nastaviti saradnju sa srednjim školama, u nadi da će i buduće akcije biti uspešne kao današnja.


Ana Brnabić na pitanje Insajdera o povlašćenim privatnim firmama: Ne znam o kojim firmama pričate (VIDEO) | Insajder\nAna Brnabić na pitanje Insajdera o povlašćenim privatnim firmama: Ne znam o kojim firmama pričate (VIDEO)\n“Nije istina da samo povlašćene firme dobijaju poslove od države”, rekla je premijerka Ana Brnabić odgovarajući na pitanje novinara Insajdera u vezi sa činjenicama iznetim u serijalu “Politika kao biznis, država kao partijski plen”. Na pitanje da li je pogledala serijal, Brnabić kaže da je gledala jednu epizodu, ali da će pogledati i ostale.\nU serijalu Insajdera emitovanom u decembru 2020. iznete su brojne činjenice koje pokazuju da najveće poslove za državu dobijaju povlašćene private firme, da ne postoji konkurencija ni fer tržište što predstavlja štetu za državu i građane. Na pitanje šta će konkretno preduzeti Vlada na čijem je čelu kako bi se prekinulo sa takvom praksom, Ana Brnabić kaže da ne zna na koje firme i oblasti mislimo.\n“Što se tiče povlašćenih firmi ne znam u kojim oblastima pričate, ali i u svim oblastima u Srbiji danas ima toliko poslova da mi nemamo dovoljno firmi da se javljaju na javne nabavke, da ponude svoje usluge, bilo da se radi o građevini i infrastrukturi ili informacionim tehnologijama ili bilo čemu drugom tako da nije istina da samo povlašćene firme dobijaju poslove”, rekla je Brnabić.\nOna je rekla da u Srbiji sada ima toliko poslova da se na tendere javljaju firme iz drugih zemalja, da se uvoze radnici.\n“Srbija nije više ona zemlja u kojoj tokom godine imate jedan ili dva tendera, pa se ljudi ubiju da ponude nekom novac ili političke veze da bi dobili poslove. U ovom trenutku sve naše firme rade kada pričamo o državi na maksimumu kapaciteta, dolaze nove strane firme u Srbiju što je dobro. Ne slažem se sa vama i znam da u Vladi ne postoje ljudi koji lobiraju za pojedinačne firme već lobiranju za bolji kvalitet života svih građana Srbije”, rekla je ona.\nNa pitanje da li je gledala serijal i da li je upoznata sa činjenicama koje su iznete, Brnabić kaže da je pogledala jednu epizodu, ali da će pogledati i ostale.\nU serijalu Insajdera “Politika kao biznis, država kao partijski plen” prikazani su brojni primeri kako povlašćene privatne firme dobijaju najveće poslove za državu, ali I kako se menjaju kada se promeni vlast.\nZagarantovani poslovi za privatna preduzeća izdvojena iz EPS-a\nKako je objavljeno u prvoj epizodi serijala, u najvećem Javnom preduzeću Elektroprivreda Srbije gotovo zagarantovane poslove imaju firme koje su izdvojene iz EPS-a još u reformi sprovedenoj od 2003. Do 2005. Godine, a povlašćeni status su zadržale i nakon što su privatizovane.\nIz EPS-a je tada izdvojeno 26 preduzeća od kojih su neka privatizovana, neka vraćena u EPS jer drugačije nisu mogla da opstanu, a neka su I dalje samostalna u vlasništvu države I opstaju praktično zahvaljujući poslovima u EPS-u.\nOva preduzeća, čak i nakon što su privatizovana, praktično su zadržala poslove u EPS-u, često uz objašnjenje da EPS bez njih ne može, a sa promenom vlasti menjaju se i vlasnici izdvojenih preduzeća.\nPrimer preduzeća koja iako su izdvojena I privatizovana a I dalje u EPS-u dobijaju značajne poslove, često bez konkurencije su Južna Bačka sa sedištem u Novom Sadu i Elektromontaža sa sedištem u Kraljevu, obe specijalizovane za poslove inženjeringa, izgradnje i održavanja energetskih objekata.\nPrivatizovane su u vreme vlasti čiju je okosnicu predvodila Demokratska stranka a vlasnici postaju privrednici koji najveći poslovni uspeh beleže upravo u vreme vlasti DS-a. Nakon promene vlasti je promenjeno i vlasništvo. Posle niza vlasničkih promena vlasnik obe firme postao je Dragoljub Zbiljić o čijim vezama sa vladajućom Srpskom naprednom strankom postoje jasni dokazi.\nPore toga, ove firme u poslove za EPS uvode brojne podizvođače bez tendera, uključujući I firme u vlasništvu vođa navijačkih grupa.\nKako se kupovinom izdvojenih preduzeća praktično dobiaju zagarantovani poslovi u EPS-u pokazuje i primer betonjerki od kojih EPS, odnosno EPS Distribucija kupuje betonske stubove za dalekovode.\nPrvo su biznismeni sa severa Kosova Zvonko i Žarko Veselinović i Milan Radojičić, zajedno sa poslovnim partnerima, nakon neobične privatizacije, postali su vlasnici tri preduzeća izdvojena iz EPS-a još 2003. godine. U pitanju su Elektroizgradnja Bajina Bašta, Betonjerka Sombor i Betonjerka Aleksinac. Samo nekoliko meseci kasnije, ove tri firme zajedno sa privatnom firmom Beton Element iz Čačka, dobijaju, bez konkurencije i po cenama većim od tržišnih, siguran dvogodišnji posao od EPS Distribucije.\nStari i novi “strateški partneri” Srbijagasa, partneri Puteva Srbije\nU drugoj epizodi serijala Insajdera objavljeno je između ostalog kako su iste firme koje je Javno preduzeće Srbijagas angažovalo na izgradnji manjih distributivnih gasovoda u Srbiji, bez tendera i po uvećanim cenama, angažovane i na izgradnji Južnog toka. Među njima su firme Milenijum tim, Promont, Bobar Beška, DM Invest. Na izgradnji Južnog toka su angažovane i firme koje su nove u poslovima u gasnom sektoru poput firme Inkop, takođe u vlasništvu biznismena sa severa Kosova, Zvonka i Žarka Veselinovića i Milana Radojičića. Sve firme su na izgradnji Turskog toka, jedan od najvećih projekata u zemlji, angažovane bez tendera kao pod-podizvođači Srbijagasa uz objašnjenje da se taj posao realizuje po međudržavnom Sporazumu sa Rusijom iz 2008. godine.\nJedan od ključnih problema kada je reč o izgradnji i održavanju puteva takođe je nedostatak kontrole prilikom uvođenja podizvođača i pod-poizvođača, ali i to što Putevi Srbije na poslovima održavanja puteva angažuju davno privatizovana preduzeća za puteve. Poslovi se dodeljuju bez tendera po ugovoru starom 28 godine koji je produžavan sa najmanje 11 aneksa, pri čemu je jedanaestim čak uveden novi izvođač. Istovremeno, ne postoji kontrola na šta se tačno troši novac koji građani preko Puteva Srbije izdvajaju za održavanje puteva. Na to da je ovaj posao sporan ukazivao je i Državni revizor u svom poslednjom izveštaju o poslovanju Puteva Srbije.\nIT sektor – mogući sukob interesa i kontrola na nivou spore birokratije\nDržava poslednjih godina ulaže sve više novca u digitalizaciju javne uprave, a prema istraživanju Insajdera objavljenom u trećoj epizodi serijala kontrola je i dalje na nivou spore birokratije.\nJedan od ključnih problema je to što na tenderima koje raspisuje država gotovo da nema konkurencije i praktično najveće poslove dobija uzak krug firmi. Osim toga, kako je softver intelektualno dobro koje može da vredi i 100.000 i miliona evra, odnosno gotovo je nemoguće proceniti vrednost softvera, bez konkurencije nema ni odgovora na pitanje da li ih država plaća više nego što realno vrede.\nRazvoj IT sektora nameće i pitanje sukoba interesa jer se na važnim pozicijama u IT firmama koje dobijaju najviše poslova od države nalaze ili su se nalazili ljudi povezani sa pojedincima iz vlasti.\nZa Insajder je na pitanja o mogućem sukobu interesa između ostalog odgovarao i brat predsednice Vlade Igor Brnabić koji je do nedavno bio direktor za Srbiju firme Aseko, svetske IT kompanije sa sedištem u Poljskoj. Između ostalog je rekao da je ostavku je dao kako se ne bi više postavljalo pitanje sukoba interesa.\nSve o poslovima u IT sektoru, kako firme Aseko tako I drugih IT firmi, možete gledati u četvrtoj epizodi serijala.\nU četvrtoj epizodi serijala Insajdera “Politika kao biznis, država kao partijski plen” možete da vidite koje su sve institucije zakazale u borbi protiv korupcije, šta je uloga nezavisnih tela, gde ih i kako vlast sapliće, zašto tužilaštvo i sudovi ne ispunjavaju očekivanja građana.\nU petoj epizodi serijala su iznete brojne činjenice koje pokazuju da nikada nije uspostavljena kontrola finansiranja stranaka i pojedinaca na vlasti.\nGrađani Srbije iz budžeta izdvajaju milione evra za rad parlamentarnih stranaka, ali činjenice pokazuju da to nije nikakva garancija da će funkcioneri stranaka raditi u interesu građana.\nPrema zvaničnim izveštajima stranaka, srpske političare, koji imaju moć da kroje zakone, ne finansira nijedan biznismen, niko čije je poreklo imovine sporno i niko ko zbog finansiranja očekuje uslugu zauzvrat.\nMeđutim, brojni primeri pokazuju da se finansiranje političkih stranaka često odvija mimo zakona . Taj novac ne ide preko računa, a u sistemu u kom je politika biznis, a država partijski plen, ćutanje svih strana je zagarantovano.


Beta\t12.01.2017 15:47\nOna je novinarima rekla da državna uprava već ima podatke o tome da li su gradjani osigurani i da li je poslodavac platio zdravstveno osiguranje.\n"Očekujem da od 1. juna overa zdravstvenih knjižica ode u istoriju", rekla je Brnabić.\nGradjani od prošle godine mogu da zamene stare zdravstvene knjižice za nove elektronske kartice i to podnošenjem zahteva elektronskim putem, preko nacionalnog Portala e-Uprava.\nBrnabić je najavila i da će biti kažnjene opštine koje nisu u predvidjenom roku prebacile matične knjige u elektronski oblik i naglasila da su od 145 lokalne samouprave samo 63 završile taj posao.\nOna je novinarima rekla da je rok bio kraj prošle godine, ali da očekuje da do kraja januara još 20 opština završi taj posao, jer su neke lokalne samouprave već više od 80 odsto podataka prebacile u elektronski oblik.\nPrema njenim rečima, oko 20 opština je obavilo je ispod 80 odsto posla, a osam je završilo manje od 50 odsto.\n"U tim lokalnim lokalnim samoupravama dali smo nalog za inspekcijski nadzor i kažnjavanje", rekla je Brnabić i dodala da je razočarana stavom nekih lokalnih samouprava, jer ne mogu da završe posao koji je važan za gradjane Srbije.


Aleksić (Narodna stranka) pozdravio otvaranje pijaca i pomoć poljoprivrednim proizvodjačima – NovostiDana.rs\nAleksić (Narodna stranka) pozdravio otvaranje pijaca i pomoć poljoprivrednim proizvodjačima\nPotpredsednik Narodne stranke i narodni poslanik Miroslav Aleksić pozdravio je otvaranje pijaca i pomoć države proizvodjačima ranog povrća u plastenicima, koji su pretrpeli najveću štetu tokom vanrednog stanja.\n„Ništa ne boli ni kada vlast podrži neki predlog opozicije. Predlagao sam da proizvodjačima ranog povrća u plastenicima bude uplaćena subvencija od 80.000 dinara, a Vlada Srbije je sada predvidela najviše 90.000 dinara i to je dobra mera“, rekao je Aleksić u pisanoj izjavi, prenela je Narodna stranka.\nAleksić je, medjutim, istakao da to nije dovoljno i da „država nema strategiju za poljoprivredu“, nego se hitno mora primeniti set mera za spas poljoprivrede, kojoj preti potpuni kolaps ako se hitno ne promeni odnos vlasti prema toj privrednoj grani koja zapošljava milion i po ljudi u celoj Srbiji.\n„Nema razlike izmedju malog poljoprivrednog gazdinstva i male preduzetničke firme. Ako preduzetnik može da od države dobije za nekoliko svojih zaposlenih po 30.000 dinara naredna tri meseca, zašto slična mera ne bi bila odredjena i za poljoprivredna gazdinstva“, rekao je Aleksić.\nPotpredsednik Narodne stranke je istakao da cena dizel goriva ne sme biti veća od 100 dinara za litar da bi srpski poljoprivrednici bili konkurentni.\n„Cena dizela u Srbiji je medju nekoliko najskupljih u svetu i apsolutno je nedopustivo da poljoprivrednici plaćaju 140 dinara za litar dizela dok je cena na svetskim berzama nafte na istorijskom minimumu i dok u Makedoniji dizel košta 85 dinara a u BiH 88 dinara, a u Srbiji samo akciza iznosi 85 dinara po litru“, rekao je Aleksić.\nOn je naveo da program Narodne stranke za poljoprivredu predvidja 10 neophodnih mera, medju kojima su najvažnije povećanje agrarnog budžeta na najmanje sedam odsto i obavezno odvajanje za krizni budžet koji bi garantovao minimalne cene kako bi poljoprivrednici imali kakvu-takvu izvesnost.\n„Zalažemo se za potpuni zaokret u politici podsticaja da bi ljudi ostali na selu i bavili se poljoprivrednom proizvodnjom, jer ljudi stariji od 55 godina čine 70 odsto nosilaca poljoprivrednih gazdinstava, dok oni izmedju 35 godina i 44 godine čine svega osam odsto“, zaključio je Aleksić.


ESCOBAR: OTVORENI BALKAN NEĆE USPJETI AKO TU NIJE SVIH ŠEST DRŽAVA | Hayat.ba\nESCOBAR: OTVORENI BALKAN NEĆE USPJETI AKO TU NIJE SVIH ŠEST DRŽAVA\nUkoliko u inicijativi Otvoreni Balkan nije svih šest zapadnobalkanskih država ona neće uspjeti, izjavio je izaslanik Sjedinjenih Američkih Država za zapadni Balkan Gabriel Escobar, prenosi Radio Slobodna Evropa.\nU onlajn obraćanju na konferenciji o Otvorenom Balkanu u Skupštini Srbije, Eskobar je rekao da regionalne inicijative moraju biti jednako otvorene za sve države.\nInicijativa za saradnju “Otvoreni (Open) Balkan” uključuje Srbiju Albaniju i Sjevernu Makedoniju, a predviđa slobodu kretanja kapitala, roba, usluga i ljudi između ove tri zemlje. Kosovo, Bosna i Hercegovina i Crna Gora nisu dio Otvorenog Balkana.\nEskobar je izjavio da su među izazovima Otvorenog Balkana kontrola granica nakon njihovog otvaranja, smanjenje korupcije i smanjenje državne kontrole u privredi.\nPored toga, važno je da ove tri zemlje koje pokreću inicijativu budu veoma otvorene i da blisko razgovaraju sa druga tri partnera koja su skeptična – rekao je Eskobar.\nKako je istakao Eskobar, u regionalnoj inicijativi mora da postoji jednakost za sve građane i projekte i da ne smije biti diskriminacije na osnovu nacionalne pripadnosti.\nAmerički izaslanik za zapadni Balkan dodao je da su SAD spremne da pomognu regionalne inicijative, ukoliko one ne ometaju evropske integracije.\nMi smo voljni da vam na tom putu pomognemo, da ispunite međunarodne standarde, da postanemo partneri sa Evropom kako bi obezbijedili da ovaj region postane jedan od najvažnijih ekonomija u Evropi – rekao je Eskobar.\nVrijeme je da se oslobodi privredni potencijal zemalja zapadnog Balkana i ojača njihova evropska budućnost, istakao je u svom obraćanju američki ambasador u Beogradu Entoni Godfri.\nPodržavamo plan inkluzivnog Otvorenog Balkana da obezbijedi slobodan protok robe, ljudi, kapitala i usluga – istakao je on.\nPremijer Albanije Edi Rama je u onlajn obraćanju rekao da nije na članicama inicijative da bilo koga ubjeđuju da je Otvoreni Balkan “stvarno otvoren”.\nIstakao je i da nije tačna sumnja da inicijativa nije otvorena za druge članice. Naglasio je i da je Otvoreni Balkan kompatibilan sa Berlinskim procesom , inicijativom koju je pokrenula odlazeća njemačka kancelarka Angela Merkel da države zapadnog Balkana postanu članice Evropske unije.\nIpak, Rama je izrazio nezadovoljstvo zbog toga što Evropska unija odugovlači sa proširenjem na zapadni Balkan. Albanija i Sjeverna Makedonija već nekoliko godina čekaju od Brisela datum za početak pregovora za pridruživanje EU.\nObećavaju datume, pa ih onda ne ispune… Mi nećemo biti u Evropskoj uniji iduće godine, zato mi u regionu moramo zajedno da radimo – rekao je premijer Albanije.\nPrema ocjeni Rame, Otvoreni Balkan može da pomogne da se riješi spor Srbije i Kosova, jer “problemi mogu biti mnogo adresirani ako smo svi zajedno”.\nPremijer Albanije je rekao i da bi bio mnogo srećan kada bi oba partnera, Evropska unija i Sjedinjene Države, izjavili da je Otvoreni Balkan “dobra inicijativa”.\nBrnabić: Porast BDP ako sve bude po planu\nKako je naglasila premijerka Srbije Ana Brnabić, najveća korist Otvorenog Balkana je mnogo stabilniji i bezbjedniji region.\nMi smo relativno mali region, bilo kakva nestabilnost u bilo kojoj zemlji će negativno uticati na sve nas – rekla je Brnabić.\nEkonomska korist je, prema riječima Brnabić, također jednako važna jer sa otvaranjem granica i stvaranjem jednistvenog tržišta dolazi znatno veći priliv investicija iz inostranstva.\nPrema riječima Brnabić, prognoze su da će države članice Otvorenog Balkana, ukoliko ispune sve planirane mjere, imati u naredne dvije – tri godine porast bruto domaćeg proizvoda (BDP) za jedan procenat.\nZa pet do sedam godina, ako se primijeni sve planirano i ako se još neka država priključi, možemo imati rast BDP od sedam posto – rekla je premijerka Srbije.\nSuviše dugo smo bili udaljeni i ne smije tako da bude u budućnosti da ne bismo dospjeli u ćorsokak Evropske unije, izjavio je danas zamjenik premijera za evropske poslove Sjeverne Makedonije Nikola Dimitrov u onlajn obraćanju na konferenciji o Otvorenom Balkanu.\nTreba da šaljemo poruku da smo kao region stabilni i da nalazimo rješenja, a ne probleme, da budemo usmjereni ka budućnosti, a da ne budemo zarobljenici prošlosti. Otvoreni Balkan je glavni korak u tom pravcu – ocijenio je Dimitrov.\nPrema riječima zamjenika premijera Sjeverne Makedonije, države unutar inicijative moraju napraviti jedinstveno tržište, zasnovano na slobodi protoka ljudi, roba i kapitala i investicija, koje će pomoći zelenu tranziciju.\nTo će nam pomoći na putu ka EU. Većina preporuka Evropske komisije se upravo odnosi na to. Kada smo bliski, onda to donosi rast, stabilnost, prosperitet i jačanje – istakao je Dimitrov.\nIznio je i podatak da sa trenutnom stopom rasta zemlje regiona mogu da dostignu prosječan stepen razvoja u EU za šest decenija, a da brojke Svjetske banke iz 2016. pokazuju da se 26 miliona sati godišnje provodilo čekajući na granicama u regionu.\nVlasnici kompanija kažu da im nedostaje radna snaga i da to smanjuje ekonomski razvoj. Za sve je važno da se barijere uklone, što će poboljšati sliku o regionu pred stranim investitorima. Zato regionalna saradnja nije alternativa eurointegracijama, već je u skladu sa njima – rekao je Dimitrov.\nIstakao je kako vlade moraju da zadrže mlade kod kuće, jer se ljudski kapital gubi njihovim odlaskom.\nOni idu jer žele europski način života. Ako želimo da ostanu, moramo da im omogućimo to kod kuće – rekao je Dimitrov.\nŠta je Otvoreni Balkan?\nPredsjednik Srbije Aleksandar Vučić, premijer Albanije Edi Rama i premijer Sjeverne Makedonije Zoran Zaev su pokretači inicijative “Open Balkan”, koja je prvobitno bila nazvana “Mini Šengen”.\nOva inicijativa predviđa slobodu kretanja kapitala, roba, usluga i ljudi između ove tri zemlje. Od pokretanja inicijative uvedeno je slobodno kretanje građana sa ličnom kartom između Srbije, Sjeverne Makedonije i Albanije.\nU okviru inicijative dogovoreno je da od 1. januara 2023. budu ukinute granične kontrole između Srbije, Sjeverne Makedonije i Albanije.\nPredviđeno je i postupno stvaranje zajedničkog tržišta za 12 miliona ljudi, koliko ove tri zemlje imaju stanovnika zajedno, odnosno stvaranje “jedinstvene ekonomske zone”.


Protest bivših boraca ispred Parlamenta FBiH, Sarajevo\nBivši borci blokirali su u ponedjeljak nekoliko saobraćajnica u Federaciji Bosne i Hercegovine (FBiH) u znak upozorenja jer Komisija za usaglašavanje teksta Zakona o pravima demobilisanih boraca neće zasjedati u utorak kako su borci tražili, već u četvrtak. Predsjednik Komisije i potpredsjednik Doma naroda Parlamenta Federacije BiH Jasenko Tufekčić kaže kako nije cilj podleći pritisku, već naći najbolje rješenje.\nBorci negoduju jer parlamentarci u FBiH nisu ispoštovali njihov zahtjev da za utorak sazovu Komisiju za usaglašavanje teksta Zakona o pravima demobilisanih boraca koji je u različitom testu usvojen u oba doma parlamenta.\nKomisija je sazvana za četvrtak, ali borci, kažu ne vjeruju, te su se odlučili na blokade. U kontinuitetu je blokiran autoput koji vodi ka graničnom prijelazu Bijača, a povremeno su prisutne blokade i drugih puteva.\n"Ovo će biti opomena svima da se više ne igraju s nama. Nemamo više živaca, nemamo strpljenja", kaže jedan od demobilisanih boraca, Hamza Krkalić.\n"Komisija nije mogla da se sastane ranije", kaže za Radio Slobodna Evropa (RSE) njen predsjednik i dopredsjedavajući Doma naroda Parlamenta Federacije BiH Jasenko Tufekčić.\n"Ne robujem ultimatumima ni rokovima i želja mi je da imamo prije svega najkvalitetnije rješenje kad je u pitanju predloženi tekst zakona", kaže Tufekčić.\nNaveo je i kako se usaglašavanja mogu kretati samo u okviru onoga što je već usvojeno u Predstavničkom i Domu naroda FBiH.\n"Možemo razgovarati samo o tekstovima koji su bili u parlamentarnoj proceduri, koji su je prošli, te o onome što se u njima nalazi. Sve o no što bi se probalo ugurati mimo toga neće piti vode, jer tako ne može ni proceduralno, a i protivzakonito i protivustavno je", rekao je Tufekčić.\nPočetkom naredne sedmice Tufekčić je najavio i sastanak s rukovodstvom oba doma Parlamenta FBiH, te čelnim ljudima Federacije BiH kako bi se, kaže došlo do najboljeg rješenja i termina za održavanje sjednica parlamenta na kojima bi zakon bio usvojen u identičnom tekstu.\nNo, borci nisu precizirali hoće li blokada biti okončana nakon što se održi zakazana sjednica Komisije ili će nastaviti sve dok Parlament ne usvoji jedinstven tekst Zakona.\nDrago Grbavac iz Udruženja "Zaboravljeni branitelji" kaže kako su nakon svega razočarani, te napominje kako je registar boraca za razliku od onog na papiru, u stvarnosti svakim danom sve manji.\n"Ko nas zastupa ovdje? Nema ovdje nijednog našeg generala ni političara, a tražiće naše glasove za mjesec, dva dana, tapšaće nas po leđima i sve će o nama fino govoriti samo da im glas damo, a kad treba nešto uraditi neće da rade svoj posao. Ko je došao danas u Parlament, a danas imaju dnevnice? Mi dođemo svojim parama ovdje. Evo samo što nam čovjek ne umre, ko zna šta će biti s njim. Tako se dešava svaki dan, a njihov registar ima sve više ljudi. Nek objasne to. Puno je tu pitanja koje oni znaju i mogu riješiti. Ova bi država mogla biti Japan ili Švedska samo da ljudi rade svoj posao", riječi su Grbavca.\nTekst Zakona o pravima boraca usvojen je nakon što su demobilisani borci mjesecima protestirali ispred zgrade Parlamenta FBiH tražeći njegovo usvajanje.\nPrethodno su ispred zgrade Vlade Federacije BiH formirali kamp u kome neki od njihovih predstavnika borave već više od godinu dana. No, kako nije usvojen u istom tekstu u oba Doma, već se razlikuje zbog raznih amandmana i dorada, neophodno je usaglasiti obje verzije, kako bi mogao stupiti na snagu 1. januara iduće godine.


Tomas Kantrimen, bivši visoki diplomata Stejt Departmenta.\nOpasnosti od američkog povlačenja iz međunarodnog sporazuma o nuklearnim snagama srednjeg dometa su ogromne, smatra Tom Kantrimen bivši visoki američki diplomata, sada šef upravnog odbora Udruženja za kontrolu naoružanja. On dodaje da ga veoma brine današnja oduka Sjedinjenih Država.\n“Razumem frustraciju Vašingtona. Pokušali smo tokom Obamine administracije tokom perioda od više od tri godine da navedemo rusku stranu da objasni svoje kršenje ovog sporazuma. I posle još dve godine Trampove administracije razumljivo je da postoji frustracija zbog činjenice da Rusija i dalje krši sporazum. Medjutim, ne slažem se da je jedina opcija za SAD da napuste sporazum unilateralno. Još uvek verujem da postoji šansa da američki i ruski tehnički eskperti posete lokacije dva sporna objekta i pokušaju da reše probleme. To bi bilo u interesu Sjedinjenih Država u smislu našeg imidža u svetu i u smislu naših odnosa sa saveznicima u Evropi - da se učini još taj jedan dodatni pokušaj, bez obzira na prethodne pokušaje, sa ciljem da se obavi medjusobna tehnička inspekcija.”\nKomponente sistema krstarećih raketa bile su izložene na brifingu za novinare ruskih ministara odbrane i spoljnih poslova, 23. januara 2019.\nTom Kantrimen se upravo vratio iz radne posete Rusiji gde je, kako kaže, zajedno sa svojim američkim kolegama sugerisao još jednom svom bivšem kolegi u ruskom ministarstvu inostranih poslova da bi ili Rusija ili Sjedinjene Države trebalo da iniciraju ovu ponudu o medjusobnoj inspekciji.\n“Nastojao sam da ohrabrim Rusiju da razmisli kakvi koraci bi mogli biti preduzeti ako zaista INF sporazum bude ukinut, da bi se svela na minimum šteta i pretnja evropskoj bezbednosti koju ugrožava ovaj novi ruski oružani sistem.”\nBivši visoki američki diplomata navodi da je ruska strana na ženevskim razgovorima zatražila dodatne detalje od Sjedinjenih Država.\n“Američka strana veruje, i ja verujem, da smo pružili dovoljno detalja da se identifikuje sporni sistem i da se identifikuju naše zabrinutosti povodom njega. Rusi su pre desetak dana ponudili demonstraciju tokom koje su prikazali projektil, ili bolje reći raketni lanser, stranim diplomatama u Moskvi. Demonstracija nije isto što i verifikacija i ja još uvek verujem da ta verifikacija i inspekcija treba da bude slede sledeći korak oko kojeg će se dve strane složiti. Ako to ne uspemo zabrinut sam za dugoročnu budućnost evropske bezbednosti i potencijal obnovljene trke u naoružanju na nivou raketa srednjeg i dugog dometa.”\nA kad je u pitanju mogućnost razgovora Rusije, Kine i Sjedinjenih Država u cilju postizanja nekog sveobuhvatnog sporazuma o naoružanju Tom Kantrimen smatra da bi bilo teško zainteresovati Kinu za takav sporazum.\n“Kina je uživala prednost situacije u kojoj su Sjedinjene Države i Rusija ograničili svoju proizvodnju ove kategorije projektila dok je Kina proizvela stotine pa čak i hiljadu takvih raketa. Stoga u ovom ovom trenutku nema podsticaja za Kinu da se priključi takvim razgovorima, ali bez sumnje bi bilo vredno i u interesu i SAD i Rusije da pokušaju da bar izvrše pritisak na Peking da se priključi takvim trilateralnim razgovorima”, konstatuje Kantrimen.


Nevesinjska bolnica traži pomoć od ministarstva\nčetvrtak, 27 decembar 2012 13:21\tZoran Šukić\nNEVESINJE - Rukovodstvo i radnici Opšte bolnice Nevesinje uputili su danas apel Ministarstvu zdravlja i Fondu zdravstvenog osiguranja Republike Srpske da hitno riješe problem finansiranja nevesinjske zdravstvene ustanove, s obzirom na to da jedina u Srpskoj nije primila platu za oktobar ove godine.\nZaposleni u nevesinjskoj zdravstvenoj ustanovi zatražili su razumijevanje za specifične okolnosti u kojima radi Opšta bolnica, navodeći da je očigledno da sadašnji sistem finansiranja sekundarne zdravstvene zaštite po DTS sistemu tek polovično obezbjeđuje sredstva za funkcionisanje bolnice u Nevesinju.\nDirektor Opšte bolnice Boro Vasiljević rekao je da ova zdravstvena ustanova u posljednjih 10 godina nije povećavala broj radnika i da su pacijenti u svim anketama bili zadovoljni uslugama.\nOn je napomenuo da je za normalno funkcionisanje bolnice mjesečno potrebno oko 150.000 KM, a da od Fonda dobijaju samo 85.000 KM, što je dovoljno samo za plate zaposlenih.\nVasiljević kaže da su o ovom problemu informisani Ministarstvo zdravlja i Fond zdravstvenog osiguranja, a da je on dobio obećanje da će biti uvažena specifičnost nevesinjske bolnice.\nDoktor Cmiljka Mitrinović podsjeća da je bolnica u Nevesinju opstala u teškim ratnim okolnostima, zahvaljujući velikom entuzijazmu ljekara i osoblja, te naglašava da bi bio apsurd da se sada u mirnodopskim uslovima dovodi u pitanje njeno funkcionisanje.\n"Poznato je da je na ovom području nakon NATO bombardovanja drastično porastao broj lica oboljelih od karcinoma i svi oni jedno vrijeme moraju provesti u nevesinjskoj bolnici", navela je Mitrinovićeva.\nOna je pozvala sve nadležne institucije Republike Srpske da pokažu mnogo više razumijevanja za bolnicu koja je jedan od simbola stvaranja Republike Srpske.\nNačelnik opštine Momčilo Šiljegović potvrdio je da je o problemu nevesinjske bolnice sinoć razgovarao sa ministrom zdravlja i socijalne zaštite Srpske Rankom Škrbićem, koji ga je informisao da je uplaćeno 55.000 KM za deblokadu računa bolnice.


Apel gradjanima Opštine Pećinci\nŠtab za vanredne situacije opštine Pećinci upozorava građane, javne ustanove i ostale institucije sa teritorije opštine, da se danas u večernjim satima i tokom sutrašnjeg dana očekuje pojava ledene kiše i da će na saobraćajnicama, trotoarima, prilazima javnih ustanova i ostalim objektima od javnog značaja na teritoriji opštine Pećinci kretanje stanovništva biti otežano. Štab je [...]\nдецембар 14, 2012 admin Aktuelno, Pećinci, Servis 0\nObustava saobraćaja na putu Buđanovci-Pećinci\nOdeljenje za privredu Opštinske uprave opštine Pećinci, na osnovu člana 46. zakona o javnim putevima, pokrenulo je postupak za obustavu saobraćaja na putu Buđanovci – Pećinci, deonica na području opštine Pećinci sa krakom za Sibač. Navedena deonica ne zadovoljava uslove za bezbedno odvijanje saobraćaja s obzirom na to da ima tretman puta u izgradnji i [...]\nU utorak je objavljena Preliminarna lista korisnika humanitarne pomoći u vidu ogrevnog drveta porodicama izbeglih i interno raseljenih lica sa teritrije opštine Pećinci. Na predlog liste korisnika, koja je objavljena na oglasnoj tabli Opštine, Mesnim kancelarijama i zvaničnom opštinskom sajtu www.pecinci.org, podnosioci zahteva mogu uložiti prigovor Komisiji za rešavanje problema izbeglih i interno raseljenih lica. [...]\nдецембар 12, 2012 admin Aktuelno, Društvo, Pećinci, Servis 0\nNove cene „Komunalca“\nČlanovi opštinskog Veća u Rumi podržali su danas predlog Javnog preduzeća “Komunalac”o korekciji cena. Cena odvoženja smeća za fizička lica povećana je za 18,62 odsto i sada iznosi 3,95 dinara sa PDV-om, po metru kvadratnom. U “Komunalcu” napominju da je realna, ekonomska cena 4,47 dinara. Cena odvoženja smeća za privredu i preduzeća se ne menja. [...]\nдецембар 12, 2012 admin Aktuelno, Ruma, Servis 0\nGrejanje u Mitrovici 24 sata\nJavno komunalno preduzeće “Toplifikacija” Sremska Mitrovica u nedelju, 9. decembra donelo je odluku, da zbog izuzetno niskih temeratura poslednjih dana, radijatori budu topli 24 sata. Ovakav režim rada važiće sve dok budu trajali takozvani “ledeni dani”, kažu u Javno komunalnom preduzeću “Toplifikacija”. [...]\nдецембар 12, 2012 admin Aktuelno, Servis, Sremska Mitrovica 0\nReprogram gasa i u Rumi\nJavno preduzeće “Gas – Ruma” izaći će u susret građanima i omogućiti reprogram troškova grejanja za domaćinstva. Na taj način “Gas Ruma” će se pridružiti većini distributera ovog energenta. Korisnici će plaćati 70 odsto računa za decembar, januar i februar, dok će preostali iznos izmirivati u maju, junu i julu. Podsetimo cena gasa po metru [...]\nZbog niskih tremperatura opština Ruma naložila je Javnom preduzeću “Stambeno” da produži grejanje. U “Stambenom” su nam potvrdili da je tako nešto i učinjeno, te da će u narednom perioodu radijatori biti topli u vremenu od 5:30 do 22 sata. Predsednik opštine Ruma Goran Vuković, najavio je posebnu brigu i akcije pomoći socijalno ugroženom stanovništvu. [...]\nдецембар 11, 2012 admin Aktuelno, Društvo, Ruma, Servis 0\nNOVI SAD, BEOGRAD,PANČEVO, ZRENJANIN – JP „Putevi Srbije“ posebnu pažnju poklanja organizaciji rada Zimske službe, održavanju prohodnosti puteva i obaveštavanju javnosti o stanju na putevima. Na osnovu izveštaja štaba “Zimske službe“ stanje na putevima u Republici Srbiji na dan 09.12.2012.god. u 17.43 časova je sledeće: Na najopterećenijim putnim pravcima I prioriteta – autoputevima kolovozi su vlažni, [...]\nдецембар 10, 2012 admin Aktuelno, Servis 0


TCK – nova članica Foruma poslovnih lidera Srbije\nForum poslovnih lidera Srbije okuplja predstavnike naših najnaprednijih kompanija, državnih institucija, nevladinih organizacija, kao i drugih stejkholdera. Njihov zadatak je da promovišu konstruktivni dijalog i održivi razvoj društva. Osnovana 2008. godine, kao prva koalicija društveno odgovornih aktera u Srbiji, ova asocijacija zastupa i unapređuje koncept saradnje poslovnog sektora i svih drugih zainteresovanih strana u procesu stvaranja kvalitetnog društva. Vođene tim principom, članice Foruma primenjuju i razvijaju praksu društveno odgovornog ponašanja na polju društvenih, ekonomskih i ekoloških pitanja.\nForum poslovnih lidera Srbije je nacionalni partner mreže CSR Europe, vodeće evropske organizacije za korpoprativnu društvenu odgovornosti, čija se politika zasniva na čvršćem povezivanju svih činilaca društva, odnosno izgrađivanju idealnih društvenih vrednosti.\nTitan Cementara Kosjerić nedavno je primljena u Forum poslovnih lidera Srbije. Priključenje prestižnoj liderskoj grupaciji zasluženo je naporima koje Cementara ulaže u oblast društveno odgovornog poslovanja i održivog razvoja, naročito u sferi bezbednosti i zdravlja na radu, zaštite životne sredine, kao i transparentnih odnosa sa lokalnom zajednicom. Članstvo je ozvaničeno 23. novembra 2012. godine, na sastanku organizacije, gde je Ljiljana Spasojević, menadžer za ljudske resurse TCK, predstavila prepoznatljive prioritete, politiku i strategiju fabrike u ovoj oblasti.\nPrezentacija naših postignuća i planova za budućnost ocenjena je visoko od strane predstavnika drugih kompanija – članica FPL. Uprkos tome što ne dolazi iz Beograda, naša kompanija unapređuje sve aspekte svog poslovanja i posvećena je razvoju šire društvene zajednice, čime se obezbeđuje potvrđeni kvalitet uglednog poslovnog lidera.


Star Master | Ribnjaci\nSTAR MASTER DOO iz Kule , prvi i jedini pruža rešenje za glavni bezbedonosni problem :\nSTAR MASTER video security sistem se primenjuje na svim lokacijama gde nije moguće ili je ne isplativo obezbeđenje sa ljudstvom, poput RIBNJAKA na slici i svih pratećih objekata i infrastrukturnih sistema.\nVideoobezbeđenje sprečava sva nedozvoljena dešavanja na ribnjaku – poput nedozvoljenog izlova – bez obzira na vreme i vremenske uslove (24h-365 dana).\nPraćenjem unapred definisanih dozvoljenih događaja stičete potpunu sliku o izvršavanju radnih naloga,analizom izveštaja lakše će te doneti odluke koje će povećati efikasnost zaposlenih.\nRedovne aktivnosti na poribljavanju,hranjenju i negovanju ribe , poslovi oko izlova , selektiranja , pakovanja , utovara i transporta ribe mogu biti pokriveni sistemom tako da svi Vaši nalozi budu izvršeni u celosti bez mogućnosti krađe ili zloupotrebe od strane zaposlenih.\nBez obzira na izazove različitih uslova osvetljenosti,kvalitet slike je ono po čemu je Sony najbolji. Sa preko 40 godina iskustva u razvoju CCD I CMOS senzora , naš partner , Sony moze prikazati izuzetan kvalitet slike i kod najtežih uslova koristeći tehnologije kao što su View-DR,XDNR, Advanced IR I Real Colour White Balance.\nUsluge video monitoring centra podrazumevaju menadžment iz kontrolnog centra 24h;365 dana u godini, i upravljanje zaštitno-nadzornim centrom kao i stalni fizički nadzor nad ugrađenim kamerama u skladu sa propisima i utvrđenim standardima, takođe naše mobilne ekipe po potrebi – deluju trenutno .\nIskustvo govori da se maksimalnim isključivanjem ljudskog faktora, a uz primenu video obezbeđenja ostvaruje velika ušteda na troškovima obezbeđenja,pri čemu se samo obezbeđenje podiže i do 100% uz osiguranje sve imovine u kadru kamere (100 m-pod uglom od 90 stepeni).


Pored Luke Jovića u Realu će stvarno progovoriti srpski! - Sportske.net\nSrpski napadač ne odustaje, Špancima se obraća isključivo na maternjem jeziku.\nAtletiko - Stižu Realova deca, pronađena zamena za Grizmana!Uz jedan transfer, Real ima spremnu formaciju i moćnu prvu postavu! Gde se uklapa Jović?Azara pozdravilo "tek" 50 hiljada ljudi, ko je okupio najviše navijača na prezentaciji?Potvrđeno, Real doveo i Japanca! I to onog Barsinog...Jović i Azar napravili "problem", sa ovim se Zidan nikada nije suočio u karijeri!\nTako je bilo i na zvaničnoj promociji pre par dana, a isto je i u prvom Jovićevom intervjuu za sajt Reala, koji je danas objavljen i na Realovom Tviter nalogu.\nLuka Jović je na pitanja odgovarao na srpskom jeziku, za početak je izneo svoje prve utiske posle ozvaničenja saradnje sa Realom.\n''Zaista je neverovatan osećaj postati deo najvećeg kluba na svetu, velika je čast nositi dres kraljevskog kluba. Fantastičan je osećaj na terenu, kao da mi je Bog dao dar sa neba i veliko da nosim dres ovog kluba'', izjavio je Jović.\nMnogi se pitaju može li Luka da se izbori za mesto u timu pored Karima Benzeme. Bilo kako bilo, mladi Srbin s poštovanjem govori o svom novom saigraču.\n''Karim je jedan od najboljih napadača u poslednjih desetak godina. Kada je potpisao za Real, imao sam 11 godina, gledao sam mnogo njegovih golova i utakmica, velika mi je čast što mi je saigrač, mislim da ću mnogo od njega naučiti'', objašnjava Jović.\nNa kraju, poruka navijačima Reala.\n''Ispunio sam san, nadam se da ću uspeti da pomognem u ostvarivanju dobrih rezultata. Jedva čekam da vas vidim, Hala Madrid'', poručio je Jović.


Bijeljina: Predavanje „Misli o otadžbini“ -\nBijeljina: Predavanje „Misli o otadžbini“\nU Gimnaziji „Filip Višnjić“ u Bijeljini održano je prvo u nizu predavanja na kojem su se maturanti bliže upoznali sa istorijom Republike Srpske, od njenog stvaranja do danas. Predavanja su dio programa obilježavanja Dana Republike Srpske koja organizuje Odbor za proslavu Dana Republike, a do kraja godine biće održana u šest gradova Srpske.\nRepublika Srpska, je osnovana prije početka ratnih dešavanja kao odgovor na preglasavanje Srba u parlamentu, a ne kao ratna tvorenina, kako mnogi zlonamjerno pokušavaju da predstave, istakli su istoričari i pravni stručnjaci na predavanju koje ima za cilj reafirmaciju patriotizma i upoznavanje srednjoškolaca sa istorijskim činjenicama.\n"Na predavanju će biti riječi o osnivačkim dokumentima Republike Srpske i njihovom naslanjanju na već postojeći identitet, na već postojeće istorijske vertikale", rekao je Dragoslav Ilić, istoričar.\nOrganizatori predavanja "Misli o otadžbini" su Ministarstvo prosvjete i kulture, Republički pedagoški zavod i Republički centar za istraživanje rata i ratnih zločina Republike Srpske.\n"Republika Srpska je nama otadžbina i to kako je drugi doživljavaju nije važno. Smatram da je to država kao i svaka druga država, za koju je prolivena krv, koja je stvorena na temeljima ljudskih žrtava i uopšte nema potrebe da se priča o tome da li je ona suverena, samostalna država ili entitet", naglasio je Marko Milošević, učenik Gimnazije "Filip Višnjić" Bijeljina.\nPrvo predavanje o istoriji Republike Srpske održano je gimnazijalcima u Bijeljini, a tokom naredne sedmice ovakva predavanja će biti održana i u Doboju, Trebinju, Prijedoru, Istočnom Sarajevu i Banjaluci.


Mnogo buke oko nezvaničnih papira - Demostat - Dnevni list Danas\nPočetna » Politika » Demostat » Mnogo buke oko nezvaničnih papira\nDemostat/Ana Otašević04.05.2021. 14:16\nSlovenija Foto: Pixabay/Sleepwright\nDva nezvanična dokumenta sa predlozima za rešavanje geopolitičkih kriza u regionu naišla su na neočekivani odjek u javnosti.\nNekoliko dana nakon što je objavljen dokument o promeni granica na Balkanu po etničkoj osnovi, koji se pripisuje slovenačkom premijeru Janezu Janši, objavljen je i dokument u kome se iznosi predlog rešenja za Kosovo, koji se pripisuje Parizu i Berlinu.\nFrancuska i Nemačka su preko svojih ambasadora u Prištini demantovale da stoje iza ovog teksta, kao što Janša, čija će zemlja od jula da predsedava Evropskom unijom, tvrdi da nije autor prethodnog dokumenta.\nNezvanični dokumenti su „procureli“ u medije ali se ne zna ko ih je pisao i sa kakvom namerom. I slovenački portal Necenzurisano, koji je objavio prvi dokument i prištinski list Koha ditore koji je objavio potonji – ne znaju ko su njihovi autori.\nOba dokumenta su, međutim, pokrenula živu raspravu u regionu o predlozima koji su u njima izneti i reakcije političara iz Evropske unije i Sjedinjenih Država koji se bave Balkanom.\nU „Janšinom“ dokumentu predlaže se da se srpsko, hrvatsko i albansko „nacionalno pitanje“ reši promenom granica po etničkim osnovama.\n„Veći deo teritorije Republike Srpske bio bi pripojen Srbiji“, a Srbija bi, u tom slučaju, „pristala da se Kosovo pripoji Albaniji“.\n„Hrvatsko nacionalno pitanje“ bi se, prema istom nepoznatom izvoru, rešilo „spajanjem hrvatskih kantona u Bosni i Hercegovini sa Hrvatskom“ ili dodelom posebnog statusa hrvatskom delu Bosne i Hercegovine.\nNa taj način bi „Bošnjaci dobili nezavisnu i funkcionalnu državu i preuzeli potpunu odgovornost“ za upravljanje njome, dok bi se na referendumu izjasnili da li su „za evropsku ili ne evropsku budućnost (Turska)“.\n„U slučaju da se nastavi haos i izuzetno snažan uticaj Turske i radikalnog islama, situacija bi mogla da se znatno pogorša tokom naredne decenije“, piše u ovom dokumentu.\nDalje se konstatuje da „granica između Albanije i Kosova de facto ne postoji“ i da „95 odsto Albanaca na Kosovu želi da se ujedini“ sa Albanijom. „Srpski deo Kosova bi dobio poseban status“, piše u tekstu, prema modelu Južnog Tirola u Italiji.\nOva ideja se dopala izvestiocu Evropske unije za Kosovo, Violi fon Kramon, koja je i članica nemačkih Zelenih i evropska poslanica. „To bi mogao da bude uspešan model, ukoliko se uzme u obzir posebna situacija na Kosovu“, rekla je televiziji RTV Dukađini iz Prištine.\nJužni Tirol je autonomna provincija na severu Italije, između Austrije i Švajcarske, u kojoj živi većinsko germanofonsko stanovništvo. Komentar nemačke poslanice izazvao je negodovanje u kosovskoj javnosti, gde se analitičari pitaju zašto taj status ne bi ponudili drugima, Albancima u Preševskoj dolini ili u Makedoniji, i zašto takav status ne bi dobio Sandžak.\nViola fon Kramon je potom pred Evropskim parlamentom izjavila da ne obraća mnogo pažnju na nezvanične dokumente o Kosovu jer je njihov cilj širenje straha i provokacija, kao i da će Kosovo imati potpunu podršku i pomoć (od Evropske unije) u svim aspektima.\nDokument koji je potom došao do Koha ditore (da li slučajno?) privukao je pažnju predsednika Aleksandra Vučića, koji je prokomentarisao da ga je verovatno pisala „frantastično pametna žena“, što je u tabloidima i dnevnim listovima otvorilo sezonu lova na moguću autorku.\nOvaj tekst, u kome se iznosi predlog za sporazum Beograda i Prištine, procureo je u javnost dve nedelje uoči najavljenog sastanka Vučića i premijera Kosova Albina Kurtija u Briselu, gde bi trebalo da se obnove pregovori o Kosovu pod pokroviteljstvom Evropske unije.\nPredlog podrazumeva međusobno priznavanje i razgraničenje, uz posredovanje Evropske unije, uz poštovanje svih prethodno postignutih sporazuma, uključujući i formiranje Zajednice srpskih opština, sa sopstvenim organima upravljanja i nadležnostima.\nTu je, međutim, i predlog da se osnuje „autonomna oblast Severno Kosovo kao jedinstvena administrativna jedinica regionalne samouprave na Kosovu, u čijoj nadležnosti bi bili ekonomija, finansije, imovina, infrastruktura, kultura, obrazovanje, zdravstvo, socijalna zaštita, pravosuđe, policijska uprava, stanovanje, urbani razvoj i evropska saradnja, u skladu sa Ustavom Kosova i zakonima o lokalnoj samoupravi“.\nU autonomnu oblast bi ušle opštine Zvečan, Leposavić, Severna Mitrovica i Zubin potok. Predlaže se i poseban status za Srpsku pravoslavnu crkvu, „kao deo kosovskog političkog i ustavnog sistema sa sopstvenom upravom“, na čelu sa patrijarhom čije je sedište u Pećkoj patrijaršiji.\nSlično rešenje – veću autonomiju za Srbe unutar Kosova – podržava Međunarodna krizna grupa, tink tenk sa predstavništvom u Briselu, Vašingtonu, Njujorku i Londonu koji je krajem januara objavio izveštaj o mogućim scenarijima za Kosovo.\nPredsedavajući Međunarodne krizne grupe su Marti Ahtisari, bivši predsednik Finske i autor plana za Kosovo koji je otvorio put proglašenju nezavisnosti i Džordž Džon Mičel, bivši američki senator, saradnik Baraka Obame i Hilari Klinton.\nPrema ovom predlogu, što je dopunjeni Ahtisarijev plan, Srbi bi imali skupštinu, pravosuđe, policiju, sudove i finansije, dok bi Priština vodila odbranu, spoljnu i monetarnu politiku. Ista ili slična prava bi dobila i Preševska dolina.\nAutonomne oblasti bi u oba slučaja mogle da održavaju vezu sa susednom državom – srpski entitet da prima finansijsku pomoć od Srbije (što je već slučaj), a albanski entitet u Srbiji od Kosova.\nU Međunarodnoj kriznoj grupi misle da Srbija možda ne bi pristala na autonomiju tek tako, već „uz velikodušnu ponudu od Evropske unije“.\nPredlog o većoj autonomiji za Srbe na severu znači da je u drugom planu ostala ideja o razmeni teritorija, o kojoj su Vučić i Hašim Tači intenzivno pregovarali od 2018. godine iza zatvorenih vrata, a koja je bila aktuelna sve dok bivši lider UČK nije završio u Hagu.\nTreći scenario Krizne grupe je da se Srbija privoli da prizna nezavisno Kosovo tako što će joj se zauzvrat ponuditi „donatorska pomoć za razvoj i ubrzano članstvo u Evropskoj uniji“. Ali ni sami autori ovog izveštaja ne veruju u ovakvu mogućnost, kao što konstatuju da ni dosadašnji dogovori, poput formiranja Zajednice srpskih opština, nisu sprovedeni.\nDok su predlozi o promeni granica u prvom nezvaničnom dokumentu koji se pripisuje slovenačkom premijeru bliži desno orijentisanim političkim krugovima u Evropskoj uniji, ovaj drugi dokument je bliži briselskom mejnstrimu, odnosno političarima koji učestvuju u procesu pregovora Prištine i Beograda.\nŠta o tome kaže Vučić? Predsednik Srbije je, komentarišući nezvanični dokument koji je objavila Koha ditore, rekao da je to „do sada nešto najviše ponuđeno, makar neformalno“ što bi Srbija mogla da dobije, „više nego u Ahtisarijevom planu, mnogo više“, ali da je i dalje „užasno loše“ i odbacio mogućnost priznanja Kosova i „prihvatanja sopstvenog poniženja“. Neodređeno je rekao da je predlog da se „Severna Mitrovica uzme od Srba“.\nReakcija Prištine, koja odbija svaku mogućnost autonomije za sever Kosova, gde većinom žive Srbi, bila je isto tako burna. Autorstvo ovog dokumenta je za lokalne potrebe pripisano Srbiji.\nMarko Prelec, analitičar za Balkan u Međunarodnoj kriznoj grupi, na svom tviter nalogu ovako je prokomentarisao nezvanične dokumente koji kruže Balkanom: „Zašto su nezvanični papiri sada na Balkanu?\nMožda zato što je proleće u vazduhu i osećaj da se Veliki Strašni Problemi koji su zamrznuti u kasnim 90-im odmrzavaju?“. „Pitanje je da li da se vratimo do vrata broj 1, do zamrzivača ili da (izaberemo) vrata broj 2 (što je) neverovatno vizionarsko vođstvo, ili postoje neka druga vrata koja sam propustio?“, pita se Prelec.\nKako izgleda put do vrata broj 2? Svedeno na tviter poruku ovako: „Osvojiš poverenje javnosti zahvaljujući dobroj upravi i prosperitetu, dok tiho gradiš mostove do suparničkih vođa, a zatim izađeš sa vizionarskim rešenjem i rezervišeš karte za (Nobelovu) nagradu za mir u Stokholmu“. Prosto kao pasulj.\nPo tom scenariju Vučić i Kurti prihvataju rešenje koje nisu sami smislili i do koga nikada ne bi sami došli, postaju „neverovatni vizionari“ i dobijaju Nobelovu nagradu za mir. Eto čemu služe tink-tenkovi, da smišljaju scenarije.\nTreća vrata su, navodi Prelec, „da napišete nezvanični dokument ili javno kritikujete nečiji drugi. Ali to su vrata koja su bila otvorena.\nU oba slučaja govorite u prazno“. Međunarodna krizna grupa, međutim, kao verovatniji scenario vidi „status kvo“, jer obe strane veruju da će u budućnosti dobiti bolji sporazum“, odnosno da će „više izgubiti nego što će dobiti od kompromisnog rešenja“.\nPregovori između dve strane će najverovatnije biti nastavljeni u junu, pošto je Kurti izjavio da neće doći u Brisel 11. maja, kada bi trebalo da se održi sastanak.\nKako ne bi „pogrešili“ u proceni, okuplja tim savetnika u kome su neki iskusni pregovarači i mlađe diplomate sa iskustvom u evropskim i međunarodnim poslovima – Bernard Nikaj, Leon Malazogu, Robert Muharemi, Muhamet Mustafa, Blerim Šalja i Veton Suroi, novinar i publicista, vlasnik Koha ditore.\nPregovori sa Beogradom bi, prema dokumentu koji je objavio njegov list, trebalo da se završe do februara 2022. godine.\nDanijel Server, profesor na Džon Hopkins univerzitetu, bivši visoki službenik u američkom Stejt departmentu i specijalni izaslanik u Bosni, diplomata koji je učestvovao u pregovorima koji su doveli do Dejtonskog sporazuma, smatra da ne treba žuriti u obnavljaju dijaloga između Beograda i Prištine.\n„Predsednik Vučić je jasno stavio do znanja da neće priznati Kosovo kao nezavisnu i suverenu državu pre narednih srpskih izbora u proleće 2022. godine“, napisao je Server na svom blogu, na kome je izneo ideje za rešavanje situacije u Bosni i na Kosovu.\nNije jasno kako je Server zaključio da će Vučić da prizna Kosovo posle izbora. Server smatra da je ujedinjenje Kosova sa Albanijom, „ne samo loša, već i destruktivna ideja“, za razliku od jednog drugog američkog diplomate iz vremena Bila Klintona, Vilijema Vokera, bivšeg šefa verifikacione misije OEBS-a na Kosovu 1999. godine, koji poslednjih godina promoviše ideju o ujedinjenju svih Albanaca – na Kosovu, u Albaniji i u dijaspori.\nU međuvremenu se na terenu odvija proces koji više ide u prilog „Janšinom“ dokumentu o podeli teritorija po etničkim linijama, nego ideji o novoj organizaciji Kosova van Srbije kakva se predlaže u drugom.\nDa su granice sa Albanijom samo formalnost demonstrirao je Albin Kurti, koji je kao premijer Kosova 25.aprila glasao na izborima u Albaniji za ondašnji parlament, na kojima je njegov pokret Samoopredeljenje istakao trojicu kandidata za poslanike.\nTime je pokazao da su Kosovo i Albanija za njega isti politički prostor. Viola fon Kramon, koja treba da objasni EU šta se dešava na Kosovu, svoju nevericu je podelila na Tviteru: „Ne mogu da razumem o čemu se tu radi…“.


Tegeltija: Insistiraću da se objelodani spisak ljudi kojima je zabranjen ulazak u BiH | Trebinje Danas\nUpitan da prokomentariše dopis, koji je dobio od direktora Službe za odnose sa strancima Slobodana Ujića, u kojem se navodi da su podaci o osobama kojima je zabranjen ulazak u BiH - tajni i da bezbjednosnu provjeru stranaca s ciljem utvrđivanja razloga bezbjednosti po BiH provodi Obavještajno-bezbjednosna agencija, Tegeltija je rekao za Srnu da se na osnovu tog dopisa vidjelo da nije moguće ni njemu da dostave spisak ljudi kojima je zabranjen ulazak u BiH.\n- To znači da nisam u mogućnosti da upoznam javnost o tome, što i dalje samo ostavlja sumnju da postoji neki čudan način kako se donose odluke da se nekome zabrani ulazak u BiH, te se stvara sumnja da to neko radi na osnovu ličnih odnosa -istakao je predsjedavajući Savjeta ministara.\nUkazao je da su se u proteklih mjesec dana pojavili strahovi kod velikog broja građana iz Srbije koji putuju za BiH da se eventualno i oni ne nađu na listi onih kojima je zabranjen ulazak u BiH.\n- Da bi sve te sumnje i strahove razriješili, tražio sam od Službe za poslove sa strancima da mi dostave spiskove svih ljudi kojima je zabranjen ulazak u BiH, ne što je to meni potrebno već da na taj način upoznam javnost o svim onim kojima je zabranjen ulazak u BiH. Za mene je neprihvatljiv stav da bilo kojoj javnoj ličnosti, ljudima koji iznose svoje jasne stavove, pa i kritičke prema vlasti i u Sarajevu ili bilo kojoj drugoj zemlji, bude zabranjen ulazak u BiH - naglasio je Tegeltija.\nDirektor Službe sa poslove sa strancima Slobodan Ujić obavijestio je predsjedavajućeg Savjeta ministara da su podaci o osobama kojima je zabranjen ulazak u BiH - tajni i da bezbjednosnu provjeru stranaca s ciljem utvrđivanja razloga bezbjednosti po BiH provodi Obavještajno-bezbjednosna agencija.


MINISTAR spoljnih poslova Srbije Nikola Selaković sastao se u DŽakarti sa predsednikom Indonezije Đokom Vidodom i izjavio je da je prva poseta šefa srpske diplomatije posle više od decenije bila prilika da se još jednom afirmiše podrška Indonezije teritorijalnom integritetu i suverenitetu Srbije.\nKako je saopštilo Ministarstvo spoljnih poslova Srbije, predsednik Đoko Vidodo je u razgovoru uputio i najsrdačnije čestitke predsedniku Aleksandru Vučiću povodom novog izbora na funkciju predsednika Srbije.\n- Bilo je reči i o konkretnim pitanjima produbljivanja saradnje, naročito kada je reč o ekonomskoj saradnji, trgovini poljoprivrednim proizvodima, za šta postoji veliko interesovanje sa strane naših prijatelja u Indoneziji, ali iskorišćena je prilika da se razgovara i o političkoj saradnji koja datira još iz vremena osnivanja Pokreta nesvrstanih zemalja - kazao je Selaković.\nOsvrćući se na razgovor sa ministarkom spoljnih poslova Retno Marsudi, Selaković je naveo da je bilo reči o saradnji dva ministarstva ali i saradnji Srbije sa Asocijacijom nacija jugoistočne Azije (ASEAN), kao veoma uspešnim modelom političko-ekonomske saradnje u Jugoistočnoj Aziji.\nMinistar Selaković susreo se i sa predstavnicima koncerna „Indofud“, koji se bavi proizvodnjom i trgovinom prehrambenim proizvodima, kao i sa predstavnicima kompanije „Berdikari“.\n- Sa njihove strane postoji veliko interesovanje za uvoz srpskih žitarica, ali smo razgovarali i o mogućnosti plasmana na indonežansko tržište naših jabuka. Govorili smo o konkretnim poslovima i uveren sam da će narednih dana doći do direktne komunikacije ministara poljoprivrede i da će nakon toga uslediti potpisivanje konkretnih akata - naveo je Selaković.\nMinistar Selaković će se sutra, tokom drugog dana zvanične posete Indoneziji, sastati i sa generalnim sekretarom ASEAN Lim DŽok Hojom.\nBONUS VIDEO - HRABRI DON PREDVODI DEMINERE: Pas na čelu ekipa MUP koje proveravaju dojave o bombama\nPRVA LINIJA BEOGRADSKOG METROA ZA ŠEST GODINA: Mali obišao radove na Makiškom polju (FOTO)\nNikola Selaković DŽakarta DŽoko Vidodo\n22:21 KRISTIJAN ŠMIT PRETI REPUBLICI SRPSKOJ: Nemačka stopira pomoć, a on govori o sankcijama\nKRISTIJAN Šmit izjavio je danas da je nemačka vlada zaustavila 120 miliona evra pomoći Republici Srpskoj zbog "secesionističkog ponašanja", ali nije pružio dokaze za svoje tvrdnje protiv Republike Srpske.\n22:17 KAO DA SU DEMONI UŠLI U NJEGA: Kanelo najprostije moguće izvređao protivnika\n22:04 CECA DOBILA OD AMERIKANACA PONUDU DA NAPIŠE KNJIGU: Pevačica otkrila da li će pristati i da li su u planu film i serija o njenom životu\n171 ŠTA URADIŠE RUSI.... Himna Srbije "Bože pravde" zagrmela u Rusiji, a reakcija... (VIDEO)


Krenuo odabir idejnog rješenja nove zgrade CBBiH u parku Hastahana - Akta.ba\n17.07.2020. 09:31 / Izvor: Akta.ba\nCentralna banka Bosne i Hercegovine objavila je poziv za nabavku usluga izrade idejnog rješenja za potrebe Centralne banke Bosne i Hercegovine - Glavne jedinice Sarajevo, na lokalitetu Hastahana Marijin Dvor.\nTime je zvanično krenuo odabir ponuđača koji će uraditi idejno rješenje objekta. Nakon toga će uslijediti i izrada glavnog projekta.\nCentralna banka Bosne i Hercegovine će u slučaju uspješno provedenog konkursa za izradu idejnog rješenja provesti pregovarački postupak bez objave obavještenja o nabavci, na način da će pozvati pobjednika konkursa na pregovore o uslovima ugovora za izradu glavnog projekta za izgradnju objekta Centralne banke BiH, navodi se u tenderskoj dokumentaciji.\nOsnovni cilj jeste odabir najkvalitetnijeg i najatraktivnijeg idejnog rješenja nove zgrade Centralne banke Bosne i Hercegovine - Glavne jedinice Sarajevo, zajedno sa pripadajućim javnim i polu- javnim prostorima unutar i oko objekta, podzemnom dijelom objekta, trezorom i garažom na lokaciji “Hastahana”, Marijin Dvor u Sarajevu.\nKonkurs za cilj ima stvaranje prostornih uslova za funkcionalno poslovanje Centralne banke Bosne i Hercegovine - Glavne jedinice Sarajevo.\nRok za prijem ponuda je 14. septembar, a isti dan će one biti i otvorene.\nDrugo javno otvaranje ponuda će se održati 20 dana nakon prijema ponuda i nakon što konkursna komisija donese Odluku o rezultatima konkursa, odnosno dana 05.10.2020. godine.\nPravo učešća na konkursu za izradu idejnog rješenja imaju sva prava i fizička lica koja su registrovana na Portalu javnih nabavki.\nUčesnici konkursa ne mogu biti lica koja su neposredno angažovana na pripremi i sprovođenju ovog Konkursa i članovi komisije, kao ni lica koja su sa njima u srodstvu ili u bilo kakvom poslovnom odnosu.\nPodsjetimo, Centralna banka je prošle godine kupila zemljište površine 2.290 kvadrata za 4,7 miliona KM na ovoj lokaciji, gdje se planira graditi poslovni objekt i parking.


Održan kurs kontinuirane medicinske edukacije “Endokrini disruptori I reproduktivno zdravlje” - ALHem\nHome » Vesti » Održan kurs kontinuirane medicinske edukacije “Endokrini disruptori I reproduktivno zdravlje”\n28 априла, 2017 Vesti Нема коментара\nKurs kontinuirane medicinske edukacije na temu endokrinih disruptora (EDC) i reproduktivnog zdravlja, održan je u 19. aprila u Beogradu, u organizaciji Instituta za javno zdravlje “Dr Milan Jovanović Batut”. Ovaj edukativni program, koji je imao i podršku Svetske zdravstvene organizacije, bio je fokusiran na detaljnjije predstavljanje endokrinih disruptora (EDC), sa ciljem ukazivanja njihovog uticaja na reproduktivno zdravlje.\nS obzirom na prepoznat rad ALHem-a u podizanju svesti javnosti o uticaju koje EDC mogu imati po zdravlje ljudi, uključujući i stručnu javnost, kao i u praćenju regulative koja se odnosi na EDCs, ALHem je pozvan da u svojstvu predavača učesvuje na ovoj edukaciji. Tom prilikom, Jasminka Randjelović, projektni koordinator ALHem-a, održala je predavanje pod nazivom „Regulatorni aspekt kao mehanizam kontrole endokrinih disruptora u EU i Srbiji”, gde je prisutne upoznala sa regulatornim aspektom kao mehanizmom kontrole EDC u Evropskoj uniji i u Republici Srbiji.\nNaime, Zakon o hemikalijama RS koji je donet 2009. godine u najvećoj meri je harmonizovan sa evropskim propisima i REACH uredbom (uredba iz 2006. godine koja se odnosi na industrijske hemikalije i hemikalije za opštu upotrebu). Usklađivanje sa evropskim propisima doprinosi bezbednijem tržištu hemikalija, s obzirom da EU ima najviši nivo zaštite stanovništva u odnosu na ceo svet, kada su u pitanju donošenje i implementacija propisa. EDC su pokriveni još i Uredbom o sredstvima za zaštitu bilja (2009), Uredbom o biocidnim proizvodima (2012) i Okvirnom direktivom o vodama (2000).\nUčesnici su imali priliku da se upoznaju sa i studijama i istraživanjima koja nesumnjivo ukazuju na činjenicu da su nagle promene u učestalosti oboljenja i porast ukupnog opterećenja reproduktivnim oboljenjima više posledica izlaganja faktorima spoljašnje sredine (usled promene njihove koncentracije), nego posledica genetskih promena za koje je potreban duži vremenski period. Predstavljeni su mehanizmi uticaja EDC i njihovi efekti na metabolizam žena u fertilnom dobu i pojašnjeno kako isti mogu da utiču na pojavu dijabetesa, gojaznosti, simptoma PCOS i dr\nSkup je pokazao zainteresovanost za iniciranje zajedničkih akcija, saradnje i umrežavanja, aktivnijeg uključivanja u podizanje svesti o EDC, kako bi se doprinelo boljem stanju zdravlja opšte populacije u Srbiji, a naročito osetljivih grupa, kao što su trudnice i deca u ranom detinjstvu i periodu adolescencije).\nZaključeno je da glavni načini delovanja u ciju smanjenja štetnih uticaja EDC na zdravlje ljudi i životnu sredinu treba da idu u pravcu poboljšanja informisanja i edukacije o opasnostima od hemikalija, mogućim rizicima, bezbednijim alternativama, poboljšanju zakonske regulative i humanom biomonitoringu. Ukoliko se ne budu preduzele konkretne mere na smanjivanju izloženosti EDC, dovodi se u pitanje dalji razvoj društva.\nvaj događaj okupio je preko 70 učesnika zdrastvenog sektora. Učesnici su bili uglavnom lekari preventivnih grana medicine, specijalisti higijene, epidemiologije i socijalne medicine, zatim ginekolozi, radiolozi, endokrinolozi, pedijatri, mikrobiolozi, lekari opšte prakse. Pored doktora medicine, edukaciji su se priključili i farmaceuti i biohemičari Instituta za javno zdravlje Srbije, Zavoda za javno zdravlje Pančevo, Zavoda za javno zdravlje Sombor, Zavoda za javno zdravlje Sremska Mitrovica, Zavoda za javno zdravlje Zrenjanin, Gradskog zavoda za javno zdravlje Beograd, Zavoda za javno zdravlje Požarevac, Zavoda za javno zdravlje Čačak, Vojno medicinske akademije (VMA), KBC Srbije, KBC Zemun, dve privatne zdravstvene ustanove, Medicinskog fakulteta, kao i Stomatološkog fakulteta u Beogradu.\nKurs je akreditovan odlukom Zdravstvenog saveta Srbije kao Nacionalni kurs/seminar 1. kategorije (evidencioni broj akreditacije A-1-525/17).\nInstitut za javno zdravlje “Dr Milan Jovanović Batut” i organizacija civilnog društva “ALHem” su tokom 2016. godine postali punopravni članovi HEAL-a; učestvuju u stručnim usavršavanjima, sastancima radnih grupa, redovnim godišnjim sastancima, deluje se sinergetski, pa je tako i ova edukacija namenjena zdravstvenom sektoru istakla zajednički doprinos temi endokrinih disruptora, kojoj i HEAL i Svetska zdravstvena organizacija sa razlogom pridaju veliki značaj.